2004R0725 — SK — 20.04.2009 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B NARIADENIE (ES) č. 725/2004 EURÓPSKEHO PARLAMENTU A RADY z 31. marca 2004 o zvýšení bezpečnosti lodí a prístavných zariadení (Text s významom pre EHP) (Ú. v. ES L 129, 29.4.2004, p.6)

Zmenené a doplnené:









▼B

NARIADENIE (ES) č. 725/2004 EURÓPSKEHO PARLAMENTU A RADY

z 31. marca 2004

o zvýšení bezpečnosti lodí a prístavných zariadení

(Text s významom pre EHP)







EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 80 ods. 2, so zreteľom na návrh Komisie, so zreteľom na stanovisko Európskeho hospodárskeho s sociálneho výboru ( 1 ), po porade s Výborom regiónov, konajúc v súlade s postupom stanoveným v článku 251 zmluvy ( 2 ), keďže: (1) úmyselné protizákonné činy a najmä terorizmus patria medzi najväčšie hrozby pre ideály demokracie a slobody a pre hodnoty mieru, ktoré sú tou najhlbšou podstatou Európskej únie; (2) by mala byť vždy zabezpečená bezpečnosť lodnej prepravy Európskeho spoločenstva a občanov, ktorí ju využívajú, a životného prostredia, tvárou v tvár úmyselným protizákonným činom ako sú napríklad teroristické činy, pirátstvo alebo podobné činy; (3) v súvislosti s prepravou tovaru obsahujúceho obzvlášť nebezpečné látky ako sú napríklad chemické a rádioaktívne látky, sú potenciálne následky hrozieb, ktoré predstavujú úmyselné protizákonné činy veľmi vážne; (4) dňa 12.decembra 2002 prijala Diplomatická konferencia Medzinárodnej námornej organizácie (IMO) zmeny a doplnenia Medzinárodného dohovoru o bezpečnosti ľudského života na mori z roku 1974 (dohovor SOLAS) a Medzinárodný kódex bezpečnosti lodí a prístavných zariadení (Kódex ISPS). Tieto nástroje sú určené na zvýšenie bezpečnosti lodí využívaných v medzinárodnom obchode a súvisiacich prístavných zariadení; obsahujú povinné ustanovenia, pôsobnosť niektorých z nich by mala byť v spoločenstve ujasnená a odporúčania, z ktorých by niektoré mali byť v spoločenstve povinné; (5) bez toho, aby boli dotknuté pravidlá členských štátov v oblasti národnej bezpečnosti a opatrenia, ktoré by mohli byť prijaté na základe hlavy VI Zmluvy o Európskej únii, by mal byť bezpečnostný cieľ opísaný v úvodnej časti 2 dosiahnutý prijatím vhodných opatrení v oblasti politiky námornej dopravy vytvárajúcich spoločné normy pre interpretáciu, zavádzanie a monitorovanie ustanovení prijatých Diplomatickou konferenciou IMO dňa 12. decembra 2002 v rámci spoločenstva. Na Komisiu by mali byť delegované vykonávacie právomoci na prijatie vykonávacích ustanovení; (6) toto nariadenie rešpektuje základné práva a dodržiava zásady uznané najmä Chartou základných práv Európskej únie; (7) bezpečnosť by nemala byť zvýšená len pre lode využívané v medzinárodnom obchode a prístavné zariadenia, ktoré im slúžia, ale aj pre lode, ktoré prevádzkujú domáce služby v rámci spoločenstva a ich prístavné zariadenia, najmä osobné lode, vzhľadom na počet ľudských životov, ktorý takýto obchod vystavuje riziku; (8) časť B Kódexu ISPS obsahuje niekoľko odporúčaní, ktoré by mali byť povinné v rámci spoločenstva, s cieľom jednotného napredovania k dosiahnutiu bezpečnostného cieľa opísaného v úvodnej časti 2; (9) aby prispeli k uznanému a potrebnému cieľu podporovania námornej dopravy na krátke vzdialenosti v rámci spoločenstva, mali by byť členské štáty požiadané, aby vo svetle nariadenia 11 osobitných opatrení na zvýšenie námornej bezpečnosti dohovoru SOLAS uzavreli dohody o bezpečnostných opatreniach pre pravidelnú námornú dopravu v rámci spoločenstva na pevných trasách, ktorá využíva vyhradené prístavné zariadenia, bez toho, aby to ohrozilo žiadanú všeobecnú bezpečnostnú normu; (10) nepretržité uplatňovanie všetkých bezpečnostných pravidiel ustanovených v tomto nariadení na prístavné zariadenia v prístavoch, ktoré len príležitostne slúžia medzinárodnej lodnej preprave, by mohlo byť neprimerané. Členské štáty by mali na základe bezpečnostných hodnotení, ktoré vykonajú, stanoviť, o ktoré prístavy sa jedná, a ktoré alternatívne opatrenia poskytujú primeranú úroveň ochrany; (11) členské štáty by mali dôrazne monitorovať dodržiavanie bezpečnostných pravidiel loďami, ktoré majú v úmysle vstúpiť do prístavu spoločenstva, bez ohľadu na ich pôvod. Príslušný členský štát by mal menovať „príslušný orgán pre námornú bezpečnosť“ zodpovedný za koordinovanie, zavádzanie a monitorovanie uplatňovania bezpečnostných opatrení ustanovených v tomto nariadení, ktoré sa týkajú lodí a prístavných zariadení. Tento orgán by mal od každej lode, ktorá má v úmysle vstúpiť do prístavu, vyžadovať, aby vopred poskytla informácie týkajúce sa jej medzinárodného bezpečnostného osvedčenia lode a bezpečnostných úrovní, na ktorých pôsobí a pôsobila predtým, a akékoľvek ďalšie praktické informácie týkajúce sa bezpečnosti; (12) členským štátom by malo byť dovolené udeľovať výnimky zo systematickej požiadavky poskytovať informácie uvedenej v úvodnej časti (11), v prípade pravidelnej lodnej prepravy v rámci spoločenstva alebo domácej pravidelnej lodnej prepravy za predpokladu, že spoločnosti prevádzkujúce také služby sú schopné príslušným orgánom členských štátov kedykoľvek na požiadanie také informácie poskytnúť; (13) bezpečnostné kontroly v prístave môžu vykonať príslušné orgány členských štátov pre námornú bezpečnosť, ale tiež, čo sa týka medzinárodného bezpečnostného osvedčenia lode, inšpektori konajúci v rámci kontroly zo strany prístavného štátu, ako je to ustanovené v smernici Rady 95/21/ES z 19. júna 1995 o uplatňovaní medzinárodných noriem lodnej bezpečnosti, prevencie znečisťovania a životných a pracovných podmienok na palube lodí (kontrola zo strany prístavného štátu), ( 3 ) pokiaľ ide o prepravu, pri ktorej sa využívajú prístavy spoločenstva a plavenie sa vo vodách spadajúcich do jurisdikcie členských štátov; (14) vzhľadom na počet strán zúčastňujúcich sa zavádzania bezpečnostných opatrení by mal každý členský štát vymenovať jeden príslušný orgán zodpovedný za koordinovanie a monitorovanie uplatňovania bezpečnostných opatrení pre lodnú prepravu na národnej úrovni. Členské štáty by mali rozmiestniť vhodné prostriedky a vypracovať vnútroštátny plán na vykonávanie tohto nariadenia s cieľom dosiahnuť bezpečnostný cieľ opísaný v úvodnej časti 2, najmä stanovením časového plánu pre včasné vykonávanie určitých opatrení v súlade s podmienkami rezolúcie 6 prijatej Diplomatickou konferenciou IMO dňa 12. decembra 2002. Účinnosť kontrol zavádzania každého vnútroštátneho systému by mala byť predmetom inšpekcií pod dohľadom Komisie; (15) účinné a štandardné uplatňovanie opatrení podľa tejto politiky vyvoláva závažné otázky v súvislosti s jeho financovaním. Financovanie určitých bezpečnostných opatrení by nemalo spôsobiť porušovanie hospodárskej súťaže. Z toho dôvodu by mala Komisia okamžite uskutočniť štúdiu (určenú najmä na adresovanie spôsobu zdieľania financovania verejnými orgánmi a prevádzkovateľmi, bez toho, aby bolo dotknuté rozdeľovanie právomoci medzi členské štáty a Európske spoločenstvo) a odovzdať výsledky, a ak to bude vhodné, akékoľvek návrhy Európskemu parlamentu a Rade; (16) opatrenia potrebné na vykonávanie tohto nariadenia by mali byť prijaté v súlade s rozhodnutím Rady 1999/486/ES z 28. júna 1999, ktoré ustanovuje postupy pre výkon vykonávacích právomocí delegovaných na Komisiu ( 4 ). Mal by sa definovať postup pre úpravu tohto nariadenia na základe skúseností, aby mohli byť ustanovené ako povinné ďalšie ustanovenia časti B Kódexu ISPS, ktoré na začiatku toto nariadenie neurčilo ako povinné; (17) keďže ciele tohto nariadenia, konkrétne predstavenie a vykonávanie vhodných opatrení v oblasti politiky námornej prepravy, nemôžu byť dostatočne dosiahnuté členskými štátmi a preto môžu byť, z dôvodu Európskeho rozmeru tohto nariadenia, lepšie dosiahnuté na úrovni spoločenstva, môže spoločenstvo prijať opatrenia v súlade so zásadou subsidiarity ako je uvedené v článku 5 zmluvy. V súlade so zásadou proporcionality, ako je to uvedené v tom článku, nepresahuje toto nariadenie rámec toho, čo je potrebné na dosiahnutie týchto cieľov, keďže: PRIJALI TOTO NARIADENIE:







Článok 1

Ciele

1. Hlavným cieľom tohto nariadenia je predstaviť a vykonávať opatrenia spoločenstva zamerané na zvýšenie bezpečnosti lodí využívaných v medzinárodnom obchode a v domácej lodnej preprave a súvisiacich prístavných zariadení tvárou v tvár hrozbám úmyselných protizákonných činov.

2. Toto nariadenie je určené tiež na to, aby poskytlo základ pre harmonizovanú interpretáciu, zavádzanie a monitorovanie zo strany spoločenstva osobitných opatrení na zvýšenie námornej bezpečnosti prijatých Diplomatickou konferenciou IMO dňa 12. decembra 2002, ktorá zmenila a doplnila Medzinárodný dohovor o bezpečnosti ľudského života na mori z roku 1974 (dohovor SOLAS) a ustanovila Medzinárodný kódex bezpečnosti lodí a prístavných zariadení (Kódex ISPS).

Článok 2

Definície

Na účely tohto nariadenia:

1. znamenajú „osobitné opatrenia na zvýšenia námornej bezpečnosti Dohovoru SOLAS“ zmeny a doplnenia priložené v prílohe I k tomuto nariadeniu, vkladajúce novú kapitolu XI-2 do prílohy k Dohovoru SOLAS IMO v jeho aktuálnej verzii,

2. „Kódex ISPS“ znamená Medzinárodný kódex bezpečnosti lodí a prístavných zariadení IMO v jeho aktuálnej verzii,

3. „Časť A kódexu ISPS“ znamená preambulu a povinné požiadavky tvoriace časť A kódexu ISPS priložené ako príloha II k tomuto nariadeniu, týkajúce sa ustanovení kapitoly XI-2 prílohy k dohovoru SOLAS v jeho aktuálnej verzii,

4. „Časť B kódexu ISPS“ znamená usmernenia tvoriace časť B kódexu ISPS priložené ako príloha III k tomuto nariadeniu, týkajúce sa ustanovení kapitoly XI-2 prílohy k dohovoru SOLAS, zmenenej a doplnenej a časti A kódexu v jeho aktuálnej verzii,

5. „námorná bezpečnosť“ znamená spojenie preventívnych opatrení určených na ochranu lodných a prístavných zariadení pred hrozbami úmyselných protizákonných činov,

6. „ohnisko pre námornú bezpečnosť“ znamená orgán poverený každým členským štátom, aby slúžil ako kontaktný bod pre Komisiu a ostatné členské štáty a na uľahčenie, sledovanie a informovanie o uplatňovaní námorných bezpečnostných opatrení ustanovených v tomto nariadení,

7. „príslušný orgán pre námornú bezpečnosť“ znamená orgán poverený členským štátom, aby koordinoval, zavádzal a monitoroval uplatňovanie bezpečnostných opatrení ustanovených v tomto nariadení v súvislosti s loďami a/alebo jedným alebo viacerými prístavnými zariadeniami. Právomoci tohto orgánu môžu byť odlišné v závislosti na úlohách, ktorými je poverený,

8. „medzinárodná lodná preprava“ znamená akúkoľvek službu námornej dopravy loďou z prístavného zariadenia členského štátu do prístavného zariadenia mimo toho členského štátu alebo naopak,

9. „domáca lodná preprava“ znamená akúkoľvek dopravnú službu loďou v morských oblastiach z prístavného zariadenia členského štátu do toho istého prístavného zariadenia alebo iného prístavného zariadenia v rámci toho členského štátu,

10. „pravidelná služba“ znamená sériu plavieb organizovaných tak, aby poskytovali službu spájajúcu dve alebo viac prístavných zariadení: a) buď na základe zverejneného cestovného poriadku; b) alebo s takou pravidelnosťou alebo frekvenciou, ktorá zreteľne predstavuje systematickú službu,

11. „prístavné zariadenie“ znamená miesto, kde dochádza k vzájomnému kontaktu loď/prístav; patria sem oblasti ako napríklad kotviská, služobné kotviská a prístupy z mora, ako je to vhodné,

12. „styčný bod loď/prístav“ znamená vzájomné pôsobenie, ku ktorému dochádza, keď je loď priamo alebo bezprostredne ovplyvňovaná činnosťami, ktoré zahŕňajú pohyb osôb alebo tovaru alebo poskytovanie prístavných služieb na loď alebo z lodi,

13. „úmyselný protizákonný čin“ znamená úmyselný čin, ktorý by, svojou povahou alebo súvislosťami, mohol uškodiť plavidlám využívaným na medzinárodnú alebo vnútroštátnu námornú prepravu, ich pasažierom alebo ich nákladom alebo prístavným zariadeniam, ktoré s nimi súvisia.

Článok 3

Spoločné opatrenia a pôsobnosť

1. V súvislosti s medzinárodnou lodnou prepravou by mali členské štáty do 1. júla 2004 v plnom rozsahu uplatniť osobitné opatrenia na zvýšenie námornej bezpečnosti dohovoru SOLAS a časti A kódexu ISPS v súlade s podmienkami a v súvislosti s tam uvedenými loďami, spoločnosťami a prístavnými zariadeniami.

2. V súvislosti s medzinárodnou lodnou prepravou by mali členské štáty do 1. júla 2005 v plnom rozsahu uplatniť osobitné opatrenia na zvýšenie námornej bezpečnosti dohovoru SOLAS a časti A kódexu ISPS na osobné lode triedy A v zmysle článku 4 smernice Rady 98/18/ES zo 17. marca 1998 o bezpečnostných pravidlách a normách pre osobné lode ( 5 ) prevádzkujúce domáce služby a na ich spoločnosti, ako je to definované v nariadení IX-1 dohovoru SOLAS a na prístavné zariadenia, ktoré im slúžia.

3. Členské štáty sa musia po povinnej analýze bezpečnostných rizík rozhodnúť v akom rozsahu uplatnia, do 1. júla 2007, ustanovenia tohto nariadenia na rôzne kategórie lodí prevádzkujúce iné domáce služby ako tie uvedené v odseku 2, na ich spoločnosti a prístavné zariadenia, ktoré im slúžia. Toto rozhodnutie by nemalo ohroziť celkovú úroveň bezpečnosti.

Členské štáty informujú Komisiu o prijatí takých rozhodnutí ako aj o pravidelnom prehodnotení, ktoré sa musí uskutočňovať v intervaloch najviac päť rokov.

4. Pri vykonávaní ustanovení vyžadovaných podľa odsekov 1, 2 a 3 členské štáty plne zohľadňujú usmernenia obsiahnuté v časti B kódexu ISPS.

5. Členské štáty sa prispôsobia nasledujúcim odsekom časti B kódexu ISPS tak, ako keby boli povinné:

— 1.12 (revízia plánov bezpečnostných plánov lode),

— 1.16 (bezpečnostná analýza prístavného zariadenia),

— 4.1 (ochrana dôvernosti bezpečnostných plánov a analýz),

— 4.4 (uznávané bezpečnostné organizácie),

— 4.5 (minimálne právomoci uznávaných bezpečnostných organizácií),

— 4.8 (stanovenie úrovne bezpečnosti),

— 4.14, 4.15, 4.16 (kontaktné body a informácie o bezpečnostných plánoch prístavných zariadení),

— 4.18 (identifikačné dokumenty),

— 4.24 (uplatňovanie, zo strany lodí, bezpečnostných opatrení odporučených štátom, v ktorého teritoriálnych vodách sa plavia),

— 4.28 (úroveň vybavenia posádkou),

— 4.41 (oznámenie informácií, keď je odmietnutý vstup do prístavu alebo je loď z prístavu vykázaná),

— 4.45 (lode zo štátu, ktorý nie je stranou dohovoru),

— 6.1 (povinnosť spoločnosti poskytnúť kapitánovi informácie o prevádzkovateľoch lode),

— 8.3 až 8.10 (minimálne normy pre bezpečnostnú analýzu lode),

— 9.2 (minimálne normy pre bezpečnostný plán lode),

— 9.4 (nezávislosť uznávaných bezpečnostných organizácií),

— 13.6 a 13.7 (frekvencia bezpečnostných nácvikov a cvičení pre posádku lode a pre bezpečnostných dôstojníkov spoločnosti a lode),

— 15.3 až 15.4 (minimálne normy pre analýzu bezpečnosti prístavného zariadenia),

— 16.3 a 16.8 (minimálne normy pre bezpečnostný plán prístavného zariadenia),

— 18.5 a 18.6 (frekvencia bezpečnostných nácvikov a cvičení v prístavných zariadeniach a pre bezpečnostných dôstojníkov prístavného zariadenia).

6. Napriek ustanoveniam odseku 15.4 časti A kódexu ISPS sa pravidelné prehodnotenie bezpečnostných analýz prístavného zariadenia ustanovené v odseku 1.16 časti B kódexu ISPS uskutočňuje najneskôr päť rokov po uskutočnení analýz alebo ich poslednom prehodnotení.

7. Toto nariadenie sa neuplatňuje na vojnové lode a vojenské dopravné lode, nákladné lode s brutto registrovanou tonážou nižšou ako 500, lode nepoháňané mechanickým spôsobom, drevené lode jednoduchej konštrukcie, rybárske plavidlá alebo plavidlá nezapojené do obchodných činností.

8. Napriek ustanoveniam odsekov 2 a 3 členské štáty po schválení bezpečnostných plánov lodí a bezpečnostných plánov prístavných zariadení zabezpečia, aby také plány obsahovali vhodné ustanovenia na zabezpečenie, že bezpečnosť lodí, na ktoré sa vzťahuje toto nariadenie, nie je ohrozená žiadnym vzájomným kontaktom medzi loďou a prístavom alebo činnosťou loď - loď s akýmikoľvek loďami, ktoré nie sú predmetom tohto nariadenia.

Článok 4

Oznamovanie informácií

1. Každý členský štát oznamuje IMO, Komisii a ostatným členským štátom informácie vyžadované podľa nariadenia 13 (Oznamovanie informácií) osobitných opatrení na zvýšenie námornej bezpečnosti dohovoru SOLAS.

2. Každý členský štát oznámi Komisii a ostatným členským štátom kontaktné údaje kontaktných dôstojníkov uvedených v odseku 4.16 časti B kódexu ISPS a informácie ustanovené v odseku 4.41 časti B kódexu ISPS, keď je loď vykázaná alebo jej je zamietnutý vstup do prístavu spoločenstva.

3. Každý členský štát vypracuje zoznam príslušných prístavných zariadení na základe uskutočnených analýz bezpečnosti prístavného zariadenia a stanoví pôsobnosť opatrení prijatých na uplatnenie ustanovení odseku 2 nariadenia 2 (rozsah uplatňovania na prístavné zariadenia, ktoré príležitostne slúžia medzinárodným plavbám) osobitných opatrení na zvýšenie námornej bezpečnosti dohovoru SOLAS.

Každý členský štát oznámi uvedený zoznam ostatným členským štátom a Komisii najneskôr do 1. júla 2004. Komisii a príslušnému členskému štátu sú poskytnuté tiež dostatočné podrobnosti o prijatých opatreniach.

Článok 5

Alternatívne bezpečnostné opatrenia alebo ekvivalentné bezpečnostné plány

1. Na účely tohto nariadenia sa môže nariadenie 11 (Alternatívne bezpečnostné opatrenia) osobitných opatrení na zvýšenie námornej bezpečnosti dohovoru SOLAS uplatňovať tiež na plánovanú lodnú prepravu v rámci spoločenstva pôsobiacu na pevných trasách a využívajúcu súvisiace prístavné zariadenia.

2. Z toho dôvodu môžu členské štáty medzi sebou, každý konajúc vo svojom vlastnom mene, uzatvoriť dvojstranné alebo multilaterálne dohody ustanovené v uvedenom nariadení SOLAS. Členské štáty môžu najmä zvážiť také dohody s cieľom podporovať námornú lodnú prepravu na krátke vzdialenosti v rámci spoločenstva.

Príslušné členské štáty informujú o dohodách Komisiu a poskytnú dostatočné podrobnosti opatrení, aby umožnili Komisii posúdiť, či dohody ohrozujú úroveň bezpečnosti ostatných lodí alebo prístavných zariadení, na ktoré sa dohody nevzťahujú. Podrobnosti opatrení priamo súvisiace s národnou bezpečnosťou môžu byť z oznámenia pre Komisiu vypustené.

Komisia preskúma, či dohody zaručujú primeranú úroveň ochrany, najmä čo sa týka požiadaviek odseku 2 vyššieuvedeného nariadenia 11 SOLAS, a či sú v súlade s právom spoločenstva a v súlade s riadnym fungovaním vnútorného trhu. Ak dohody nespĺňajú tieto kritériá, prijme Komisia do štyroch mesiacov rozhodnutie v súlade s postupom uvedeným v článku 11 ods. 3; v takých prípadoch príslušné členské štáty dohody zrušia alebo ich zodpovedajúco upravia.

3. Pravidelné prehodnotenie takých dohôd ustanovené v odseku 4 nariadenia 11 osobitných opatrení na zvýšenie námornej bezpečnosti sa musí uskutočňovať v intervaloch najviac päť rokov.

4. Členské štáty môžu prijať pre domácu lodnú prepravu a prístavné zariadenia, ako je to uvedené v článkoch 3 ods. 2 a 3 ods. 3 tohto nariadenia, ekvivalentné bezpečnostné plány, ako je to ustanovené v nariadení 12 (ekvivalentné bezpečnostné plány) osobitných opatrení na zvýšenie námornej bezpečnosti dohovoru SOLAS, za predpokladu, že také bezpečnostné plány sú aspoň tak účinné ako tie predpísané v kapitole XI-2 dohovoru SOLAS a príslušné povinné ustanovenia kódexu ISPS.

Príslušné členské štáty oznámia Komisii dostatočné podrobnosti o takých prijatých dohodách a výsledok ich pravidelných prehodnotení najneskôr päť rokov po ich prijatí alebo poslednom prehodnotení.

Podmienky uplatňovania takých dohôd sú predmetom inšpekcií Komisie ustanovených v článku 9 ods. 4, 5 a 6 tohto nariadenia podľa tam definovaných postupov.

Článok 6

Poskytovanie bezpečnostných informácií pred vstupom do prístavu členského štátu

1. Keď loď, ktorá je predmetom požiadaviek osobitných opatrení na zvýšenie námornej bezpečnosti dohovoru SOLAS a kódexu ISPS alebo článku 3 tohto nariadenia, oznámi svoj úmysel vstúpiť do prístavu členského štátu, príslušný orgán pre námornú bezpečnosť toho členského štátu vyžaduje poskytnutie informácií uvedených v odseku 2.1 nariadenia 9 (Lode majúce v úmysle vstúpiť do prístavu inej zmluvnej vlády) osobitných opatrení na zvýšenie námornej bezpečnosti. Uvedený orgán analyzuje, ak je to potrebné, poskytnuté informácie a tam, kde je to potrebné, uplatňuje postup ustanovený v odseku 2 dohovoru SOLAS.

2. Informácie uvedené v odseku 1 musia byť poskytnuté:

a) najmenej 24 hodím vopred; alebo

b) najneskôr v čase, keď loď opúšťa predchádzajúci prístav, ak je doba plavby menej ako 24 hodín; alebo

c) ak je prístav, do ktorého loď smeruje, neznámy alebo sa zmení počas plavby, ihneď ako je prístav, do ktorého loď smeruje, známy.

3. Musí byť vedený záznam o postupe použitom v súvislosti s každou loďou, ktorá je predmetom bezpečnostného incidentu, ako je to definované v odseku 1.13 nariadenia 1 (definície) osobitných opatrení na zvýšenie námornej bezpečnosti dohovoru SOLAS.

Článok 7

Oslobodenia od poskytovania bezpečnostných informácií pred vstupom do prístavu

1. Členské štáty môžu oslobodiť pravidelné služby vykonávané medzi prístavnými zariadeniami, ktoré sa nachádzajú na ich území o požiadavky ustanovenej v článku 6, ak sú splnené tieto podmienky:

a) spoločnosť prevádzkujúca vyššieuvedenú pravidelnú službu vedie a aktualizuje zoznam príslušných lodí a odosiela ho príslušnému orgánu pre námornú bezpečnosť pre príslušný prístav,

b) pre každú uskutočnenú plavbu sú na požiadanie pre príslušný orgán pre námornú bezpečnosť k dispozícii informácie uvedené v odseku 2.1 nariadenia 9 osobitných opatrení na zvýšenie námornej bezpečnosti dohovoru SOLAS. Spoločnosť musí zaviesť vnútorný systém, aby zabezpečila, že uvedené informácie môžu byť na požiadanie 24 hodín denne a bez meškania odoslané príslušnému orgánu pre námornú bezpečnosť.

2. Ak je medzinárodná pravidelná služba prevádzkovaná medzi dvomi alevo viacerými členskými štátmi, môže ktorýkoľvek zo zúčastnených členských štátov požiadať ostatné členské štáty o udelení oslobodenia pre tú službu, v súlade s podmienkami ustanovenými v odseku 1.

3. Členské štáty pravidelné overujú, že sú spĺňané podmienky ustanovené v odsekoch 1 a 2. Ak nie je spĺňaná jedna z týchto podmienok, členské štáty okamžite príslušnej spoločnosti odoberú privilégium oslobodenia.

4. Členské štáty vypracujú zoznam spoločností a lodí oslobodených podľa tohto článku a aktualizujú tento zoznam. Zoznam a jeho aktualizácie oznámia Komisii a ktorémukoľvek príslušnému členskému štátu.

5. Napriek ustanoveniam odsekov 1 a 2 môže členský štát, z bezpečnostných dôvodov a na základe individuálnych prípadov, pred vstupom do prístavu žiadať poskytnutie informácií uvedených v odseku 2.1 nariadenia 9 osobitných opatrení na zvýšenie námornej bezpečnosti dohovoru SOLAS.

Článok 8

Bezpečnostné kontroly v prístavoch členských štátov

1. Overenie osvedčenia, ako je to definované v odseku 1.1 nariadenia 9 (Kontrola lodí v prístave) osobitných opatrení na zvýšenie námornej bezpečnosti dohovoru SOLAS, vykonáva v prístave buď príslušný orgán pre námornú bezpečnosť definovaný v článku 2 ods. 7 tohto nariadenia alebo inšpektori definovaní v článku 2 ods. 5 smernice 95/21/ES.

2. Ak má dôstojník vykonávajúci overenie osvedčenia uvedeného v odseku 1 zreteľné dôvody domnievať sa, že loď nespĺňa požiadavky osobitných opatrení na zvýšenie námornej bezpečnosti dohovoru SOLAS a kódexu ISPS, ale nepatrí k orgánu, ktorý je v tom členskom štáte zodpovedný za vykonávanie opatrení ustanovených v odsekoch 1.2 a 1.3 nariadenia 9 osobitných opatrení na zvýšenie námornej bezpečnosti dohovoru SOLAS, okamžite vec oznámi uvedenému orgánu.

Článok 9

Vykonávanie a kontrola zhody

1. Členské štáty vykonávajú administratívne a kontrolné úlohy vyžadované podľa ustanovení osobitných opatrení na zvýšenie námornej bezpečnosti dohovoru SOLAS a kódexu ISPS. Zabezpečujú, že sú rozmiestnené a účinne poskytnuté všetky potrebné prostriedky na vykonávanie ustanovení tohto nariadenia.

2. Členské štáty do 1. júla 2004 vymenujú ohnisko pre námornú bezpečnosť.

3. Každý členský štát prijme národný program pre zavedenia tohto nariadenia.

4. Šesť mesiacov od dátumu uplatnenia príslušných opatrení uvedených v článku 3 Komisia v spolupráci s ohniskom uvedeným v článku 2 zaháji sériu inšpekcií, vrátane inšpekcií vhodnej vzorky prístavných zariadení a príslušných spoločností, na monitorovanie uplatňovania tohto nariadenia členskými štátmi. Tieto inšpekcie zohľadňujú údaje poskytnuté ohniskom uvedeným v odseku 2, vrátane monitorovacích správ. Postupy pre vykonávanie takých inšpekcií sú prijaté v súlade s postupom uvedeným v článku 11 ods. 2.

5. Úradníci, ktorí majú od Komisie mandát na vykonávanie takých inšpekcií v súlade s odsekom 4, vykonávajú svoje právomoci po predložení písomného poverenia vystaveného Komisiou a uvádzajúceho podstatu, účel inšpekcie a dátum, kedy má byť zahájená. Komisia s dostatočným predstihom pred inšpekciami informuje členské štáty, ktorých sa inšpekcie týkajú.

Príslušné členské štáty sa podvolia takým inšpekciám a zabezpečia, že príslušné orgány alebo osoby sa tiež týmto inšpekciám podvolia.

6. Komisia oznámi príslušným členským štátom inšpekčné správy, ktoré uvádzajú dostatočné podrobnosti o opatreniach prijatých na nápravu akýchkoľvek nedostatkov do troch mesiacov po obdržaní správy. Správa a zoznam prijatých opatrení sú oznámené výboru uvedenému v článku 11 ods. 1.

Článok 10

Integrácia zmien a doplnení do medzinárodných nástrojov

1. Uplatniteľné medzinárodné nástroje, uvedené v článku 2, ktoré sa uplatňujú v súlade s článkom 3 ods. 1, sú tie, ktoré nadobudli účinnosť, vrátane ich posledných zmien a doplnení, s výnimkou zmien a doplnení vylúčených z pôsobnosti tohto nariadenia v dôsledku postupu kontroly zhody stanoveného v odseku 5.

▼M2

2. Komisia rozhodne o integrácii zmien a doplnení k medzinárodným nástrojom uvedeným v článku 2 v súvislosti s loďami prevádzkujúcimi domáce služby a prístavnými zariadeniami, ktoré im slúžia a na ktoré sa vzťahuje toto nariadenie, pokiaľ predstavujú technickú aktualizáciu ustanovení dohovoru SOLAS a kódexu ISPS. Tieto opatrenia zamerané na zmenu nepodstatných prvkov tohto nariadenia sa prijmú v súlade s regulačným postupom s kontrolou uvedeným v článku 11 ods. 4; Komisia môže zo závažných naliehavých dôvodov uplatniť postup pre naliehavé prípady uvedený v článku 11 ods. 5. Postup pre kontrolu zhody určený odsekom 5 tohto článku sa v týchto prípadoch neuplatňuje.

3. Komisia môže prijať ustanovenia s cieľom stanoviť harmonizované postupy na uplatňovanie záväzných ustanovení kódexu ISPS bez toho, aby rozširovala rozsah pôsobnosti tohto nariadenia. Tieto opatrenia zamerané na zmenu nepodstatných prvkov tohto nariadenia jeho doplnením sa prijmú v súlade s regulačným postupom s kontrolou uvedeným v článku 11 ods. 4.

Komisia môže zo závažných naliehavých dôvodov uplatniť postup pre naliehavé prípady uvedený v článku 11 ods. 5.

▼B

4. Na účely tohto nariadenia a s cieľom znížiť riziko konfliktu medzi námornou legislatívou spoločenstva a medzinárodnými nástrojmi, členské štáty a Komisia spolupracujú prostredníctvom koordinačných stretnutí a/alebo akýchkoľvek iných vhodných prostriedkov, aby definovali, ak je to vhodné, spoločnú pozíciu alebo postup na príslušných medzinárodných fórach.

5. Týmto sa stanovuje postup na kontrolu zhody s cieľom vylúčiť z pôsobnosti tohto nariadenia akúkoľvek zmenu a doplnenie medzinárodného nástroja len ak, na základe hodnotenia Komisie, existuje očividné riziko, že taká zmena a doplnenie zníži normu námornej bezpečnosti alebo by bola nekompatibilná s legislatívou spoločenstva.

Postup na kontrolu zhody môže byť využitý výhradne na vykonanie zmien a doplnení tohto nariadenia v oblastiach, na ktoré sa výslovne vzťahuje postup uvedený v článku 11 ods. 2 a prísne v rámci výkonu vykonávacích právomocí delegovaných na Komisiu.

6. Za okolností uvedených v odseku 5 zaháji Komisia, ktorá môže, tam, kde je to vhodné, konať na žiadosť členského štátu, postup na kontrolu zhody.

Po prijatí zmeny a doplnenia medzinárodného nástroja Komisia bezodkladne odovzdá výboru vytvorenému v článku 11 ods. 1 návrh opatrení s cieľom vylúčiť predmetnú zmenu a doplnenie z tohto nariadenia.

Postup pre kontrolu zhody, vrátane, ak sú uplatniteľné, postupov stanovených v článku 5 ods. 6 rozhodnutia 1999/468/ES, je zavŕšený najmenej mesiac pred skončením obdobia medzinárodne zavedeného pre prijatie príslušnej zmeny a doplnenia mlčky alebo predpokladaným dátumom nadobudnutia účinnosti uvedenej zmeny a doplnenia.

7. V prípade rizika, ako je to uvedené v prvom pododseku odseku 5, sa členské štáty počas trvania postupu kontroly zhody zdržia akejkoľvek iniciatívy zameranej na začlenenie zmeny a doplnenia do vnútroštátnej legislatívy alebo na uplatnenie zmeny a doplnenia na príslušný medzinárodný nástroj.

8. Všetky príslušné zmeny a doplnenia medzinárodných nástrojov, ktoré sú začlenené v námornej legislatíve spoločenstva v súlade s odsekmi 5 a 6, sú na informačné účely uverejnené v Úradnom vestníku Európskej únie.

▼M2

Článok 11

Postup výboru

1. Komisii pomáha výbor.

2. Ak sa odkazuje na tento odsek, uplatňujú sa články 5 a 7 rozhodnutia 1999/468/ES so zreteľom na jeho článok 8.

Lehota ustanovená v článku 5 ods. 6 rozhodnutia 1999/468/ES je jeden mesiac.

3. Ak sa odkazuje na tento odsek, uplatňujú sa články 6 a 7 rozhodnutia 1999/468/ES so zreteľom na jeho článok 8.

Lehota ustanovená v článku 6 písm. b) a c) rozhodnutia 1999/468/ES je jeden mesiac.

4. Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na jeho článok 8.

5. Ak sa odkazuje na tento odsek, uplatňuje sa článok 5a ods. 1, 2, 4 a 6 a článok 7 rozhodnutia 1999/468/ES so zreteľom na jeho článok 8.

▼B

Článok 12

Dôvernosť

Pri uplatňovaní tohto nariadenia prijme Komisia v súlade s ustanoveniami rozhodnutia Komisie 2001/844/ES, ECSC, Euratom z 29. novembra 2001, ktorým sa mení a dopĺňa jej vnútorný rokovací poriadok ( 6 ), vhodné opatrenia na ochranu informácií podliehajúcich požiadavkám na dôvernosť, ku ktorým má prístup, alebo ktoré jej oznámia členské štáty.

Členské štáty prijmú ekvivalentné opatrenia v súlade s príslušnou vnútroštátnou legislatívou.

Akýkoľvek personál vykonávajúci bezpečnostné inšpekcie alebo zaobchádzajúci s dôvernými informáciami súvisiacimi s týmto nariadením, musí mať vhodnú úroveň bezpečnostnej kontroly zo strany členského štátu, ktorého štátnu príslušnosť má príslušný personál.

Článok 13

Šírenie informácií

1. Bez toho, aby bolo dotknuté verejné právo na prístup k dokumentom ako je to ustanovené v nariadení (ES) č. 1049/2001 Európskeho parlamentu a Rady z 30. mája 2001 o verejnom prístupe k dokumentom Európskeho parlamentu, Rady a Komisie ( 7 ), sú inšpekčné správy a odpovede členských štátov uvedené v článkoch 4 ods. 3, 5 ods. 2, 5 ods.4 a 9 ods. 6 tajné a nezverejňujú sa. Sú k dispozícii len príslušným orgánom, ktoré ich oznámia len zúčastneným stranám podľa potreby, v súlade s uplatniteľnými vnútroštátnymi pravidlami pre šírenie citlivých informácií.

2. Pokiaľ je to možné a v súlade s uplatniteľným vnútroštátnym právom, zaobchádzajú členské štáty s informáciami vyplývajúcimi z inšpekčných správ odpovedí členských štátov, keď sa to týka ostatných členských štátov, ako s dôvernými informáciami.

3. Len v prípade, ak nie je jasné, či majú byť inšpekčné správy a odpovede zverejnené alebo nie, poradia sa členské štáty alebo Komisia s príslušným členským štátom.

Článok 14

Sankcie

Členské štáty zabezpečia zavedenie účinných, primeraných a odradzujúcich sankcií za porušenie ustanovení tohto nariadenia.

Článok 15

Nadobudnutie účinnosti

Toto nariadenie nadobúda účinnosť v dvadsiaty deň nasledujúci po jeho uverejnení v Úradnom vestníku Európskej únie.

Bude sa uplatňovať od 1. júla 2004, okrem ustanovení článkov 3 ods. 2 a ods. 3 a 9 ods. 4, ktoré nadobudnú účinnosť a budú sa uplatňovať od dátumov v nich stanovených.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.









PRÍLOHA I

ZMENY A DOPLNENIA PRÍLOHY K MEDZINÁRODNÉMU DOHOVORU O BEZPEČNOSTI ĽUDSKÉHO ŽIVOTA NA MORI Z ROKU 1974, ZMENENÉMU A DOPLNENÉMU

„KAPITOLA XI-2 OSOBITNÉ OPATRENIA NA ZVÝŠENIE NÁMORNEJ BEZPEČNOSTI

Nariadenie 1 Definície

1. Ak nie je výslovne ustanovené inak, na účely tejto kapitoly: .1 Loď na sypaný náklad znamená loď na sypaný náklad ako je to definované v nariadení IX/1.6. .2 Chemický tanker znamená chemický tanker ako je to definované v nariadení VII/8.2. .3 Loď na prepravu plynu znamená loď na prepravu plynu ako je to definované v nariadení VII/11.2. .4 Vysokorýchlostné malé plavidlo znamená vysokorýchlostné malé plavidlo ako je to definované v nariadení X/1.2. .5 Mobilná pobrežná vrtná súprava znamená mechanicky poháňanú mobilnú pobrežnú vrtnú súpravu ako je to definované v nariadení IX/1, nie na mieste. .6 Ropný tanker znamená ropný tanker ako je to definované v nariadení II-1/2.12. .7 Spoločnosť znamená spoločnosť ako je to definované v nariadení IX/1. .8 Styčný bod loď/prístav znamená vzájomné pôsobenie, ku ktorému dochádza, keď je loď priamo a bezprostredne ovplyvňovaná činnosťami zahŕňajúcimi pohyb osôb, tovaru a poskytovanie prístavných služieb na loď alebo z lode. .9 Prístavné zariadenie je miesto, ako je to stanovené zmluvnou vládou alebo vymenovaným orgánom, kde dochádza k vzájomnému kontaktu loď/prístav. Patria sem oblasti ako napríklad kotviská, služobné kotviská a prístupy z mora, ako je to vhodné. .10 Činnosť loď - loď znamená akúkoľvek činnosť, ktorá nesúvisí s prístavným zariadením, ktorá zahŕňa transfer tovaru alebo osôb z jednej lode na druhú. .11 Vymenovaný orgán znamená organizáciu/-e alebo ministerstvo/-á označené v rámci zmluvnej vlády, ako zodpovednú/-é za zabezpečenie zavedenia ustanovení tejto kapitoly týkajúcich sa bezpečnosti prístavného zariadenia a vzájomného kontaktu loď/prístav, z pohľadu prístavného zariadenia. .12 Medzinárodný kódex bezpečnosti lodí a prístavných zariadení (kódex ISPS) znamená Medzinárodný kódex pre bezpečnosť lodí a prístavných zariadení pozostávajúci z časti A (ktorej ustanovenia by mali byť brané ako povinné) a z časti B (ktorej ustanovenia by mali byť brané ako odporúčajúce), ako bol prijatý dňa 12. decembra 2002 rezolúciou 2 Konferencie zmluvných vlád Medzinárodného dohovoru o bezpečnosti ľudského života na mori z roku 1974, ako môže byť zmenený a doplnený Organizáciou, za predpokladu, že: .1 zmeny a doplnenia časti A kódexu sú prijímané, zavádzané a nadobúdajú účinnosť v súlade s článkom VIII súčasného dohovoru týkajúceho sa postupov pre zmeny a doplnenia uplatniteľných na prílohu inú ako kapitola I; a .2 zmeny a doplnenia časti B kódexu sú prijímané Výborom pre námornú bezpečnosť v súlade s jeho rokovacím poriadkom. .13 Bezpečnostný incident znamená akýkoľvek podozrivý čin alebo okolnosti ohrozujúce bezpečnosť lode, vrátane mobilnej pobrežnej vrtnej súpravy a vysokorýchlostného malého plavidla alebo prístavného zariadenia alebo akéhokoľvek styčného bodu loď/prístav alebo akejkoľvek činnosti loď - loď. .14 Úroveň bezpečnosti znamená kvalifikáciu stupňa rizika, že sa vyskytne bezpečnostný incident alebo pokus o bezpečnostný incident. .15 Deklarácia bezpečnosti znamená dohodu dosiahnutú medzi loďou a prístavným zariadením alebo ďalšou loďou, s ktorou príde do kontaktu, ktorá uvádza bezpečnostné opatrenia, ktoré každá strana zavedie. .16 Uznávaná bezpečnostná organizácia znamená organizáciu s vhodnou kvalifikáciou v oblasti bezpečnostných záležitostí a s vhodnými znalosťami o lodných a prístavných činnostiach, ktorá je oprávnená vykonávať analýzu alebo overenie alebo schválenie certifikačnej činnosti, vyžadované touto kapitolou alebo časťou A kódexu ISPS.

2. Výraz ‚loď‘, keď použitý v nariadeniach 3 až 13, zahŕňa mobilné pobrežné vrtné súpravy a vysokorýchlostné malé plavidlá.

3. Výraz ‚všetky lode‘, keď použitý v tejto kapitole, znamená akúkoľvek loď, na ktorú sa vzťahuje táto kapitola.

4. Výraz ‚zmluvná vláda‘, keď použitý v nariadeniach 3, 4, 7, 10, 11, 12 a 13, zahŕňa odkaz na ‚vymenovaný orgán‘.

Nariadenie 2 Uplatňovanie

1. Táto kapitola sa uplatňuje na: .1 tieto druhy lodí zúčastňujúce sa medzinárodných plavieb: .1.1. osobné lode, vrátane vysokorýchlostných malých plavidiel; .1.2. nákladné lode, vrátane vysokorýchlostných malých plavidiel, s brutto registrovanou tonážou 500 a viac; a .1.3. mobilné pobrežné vrtné súpravy; a .2 prístavné zariadenia, ktoré slúžia takým lodiam zúčastňujúcom sa medzinárodných plavieb.

2. Napriek ustanoveniam odseku 1.2, zmluvné vlády rozhodnú o rozsahu uplatňovania tejto kapitoly a príslušných oddielov časti A kódexu ISPS na tie prístavné zariadenia v rámci ich územia, od ktorých, aj keď sú využívané hlavne loďami, ktoré sa nezúčastňujú medzinárodných plavieb, je vyžadované, príležitostne, aby poskytovali služby lodiam, ktoré sa vracajú alebo odchádzajú na medzinárodnú plavbu. 2.1 Rozhodnutia zmluvných vlád podľa odseku 2, sa zakladajú na analýze bezpečnosti prístavného zariadenia vykonanej v súlade s ustanoveniami časti A kódexu ISPS. 2.2 Akékoľvek rozhodnutie zmluvnej vlády podľa odseku 2, neohrozí úroveň bezpečnosti, ktorú má v úmysle dosiahnuť táto kapitola alebo časť A kódexu ISPS.

3. Táto kapitola sa neuplatňuje na vojnové lode, pomocné námorné zariadenia alebo iné lode vlastnené alebo prevádzkované zmluvnou vládou a využívané len na vládnu nekomerčnú službu.

4. Nič v tejto kapitole sa nedotkne práv a povinností štátov podľa medzinárodného práva.

Nariadenie 3 Povinnosti zmluvných vlád vzhľadom na bezpečnosť

1. Správy stanovia úrovne bezpečnosti a zabezpečia poskytovania informácií o bezpečnostnej úrovni lodiam, ktoré sú oprávnené plaviť sa pod ich vlajkou. Keď sa vyskytnú zmeny bezpečnostnej úrovne, sú informácie o bezpečnostnej úrovni aktualizované tak, ako prikazujú okolnosti.

2. Zmluvné vlády stanovia úrovne bezpečnosti a zabezpečia poskytovanie informácií o bezpečnostnej úrovni prístavným zariadeniam v rámci ich územia a lodiam pred vstupom do prístavu alebo kým sú v prístave na ich území. Keď sa vyskytnú zmeny bezpečnostnej úrovne, sú informácie o bezpečnostnej úrovni aktualizované tak, ako prikazujú okolnosti.

Nariadenie 4 Požiadavky pre spoločnosti a lode

1. Spoločnosti plnia príslušné požiadavky tejto kapitoly a časti A kódexu ISPS, berúc do úvahy usmernenia uvedené v časti B kódexu ISPS.

2. Lode plnia príslušné požiadavky tejto kapitoly a časti A kódexu ISPS, berúc do úvahy usmernenia uvedené v časti B kódexu ISPS a takéto plnenie je overované a certifikované ako je to ustanovené v časti A kódexu ISPS.

3. Pred vstupom do prístavu alebo kým je v prístave na území zmluvnej vlády, dodržiava loď požiadavky bezpečnostnej úrovne stanovenej zmluvnou vládou ak je táto bezpečnostná úroveň vyššia ako bezpečnostná úroveň stanovená ministerstvom pre tú loď.

4. Lode bez neprimeraného meškania reagujú na akúkoľvek zmenu na vyššiu bezpečnostnú úroveň.

5. Ak loď nespĺňa požiadavky tejto kapitoly alebo časti A kódexu ISPS alebo nemôže splniť požiadavky bezpečnostnej úrovne stanovenej ministerstvom alebo inou zmluvnou vládou a uplatniteľnej na tú loď, informuje loď vhodný príslušný orgán pred uskutočnením akéhokoľvek vzájomného kontaktu loď/prístav alebo pred vstupom do prístavu, čo sa vyskytne skôr.

Nariadenie 5 Osobitná zodpovednosť spoločností

Spoločnosť zabezpečí, že kapitán má na palube vždy k dispozícii informácie, prostredníctvom ktorých môžu úradníci, náležito splnomocnení zmluvnou vládou, určiť:

.1 kto je zodpovedný za menovanie členov posádky alebo iných osôb v súčasnosti zamestnaných alebo najatých na palube lodi v akejkoľvek kapacite pre obchodnú činnosť tej lode;

.2 kto je zodpovedný za rozhodovanie o použití lode; a

.3 v prípadoch, keď je loď využívaná podľa podmienok zmluvy (zmlúv) o prenájme, kto sú zmluvné strany takej zmluvy (zmlúv).

Nariadenie 6 Bezpečnostný lodný výstražný systém

1. Všetky tieto lode sú vybavené bezpečnostným lodným výstražným systémom: .1 lode zostrojené 1. júla 2004 alebo neskôr; .2 osobné lode, vrátane vysokorýchlostných malých osobných plavidiel, zostrojené pred 1. júlom 2004, najneskôr do prvej prehliadky rádiového zariadenia po 1. júli 2004; .3 ropné tankery, chemické tankery, lode na prepravu plynu, lode na sypaný náklad a nákladné vysokorýchlostné malé plavidlá s brutto registrovanou tonážou 500 a vyššou zostrojené pred 1. júlom 2004, najneskôr do prvej prehliadky rádiového zariadenia po 1. júli 2004; a .4 ostatné nákladné lode s brutto registrovanou tonážou 500 a vyššou a mobilné pobrežné vrtné súpravy zostrojené pred 1. júlom 2004, najneskôr do prvej prehliadky rádiového zariadenia po 1. júli 2006.

2. Keď je aktivovaný, bezpečnostný výstražný systém lode: .1 zaháji a posiela bezpečnostnú výstrahu z lode na pobrežie príslušnému orgánu vymenovanému správou, čo môže za týchto okolností zahŕňať spoločnosť. Výstraha uvádza totožnosť lode, jej polohu a uvádza, že bezpečnosť lode je ohrozená alebo bola narušená; .2 neposiela bezpečnostnú výstrahu lode žiadnym iným lodiam; .3 nespustí žiadnu výstrahu ma palube lode; a .4 nepreruší bezpečnostnú lodnú výstrahu, kým nie je deaktivovaný a/alebo znova nastavený.

3. Bezpečnostný výstražný systém lode: .1 môže byť aktivovaný z navigačného mostíka a aspoň z jedného ďalšieho miesta; a .2 spĺňa prevádzkové normy nie nižšie ako tie prijaté organizáciou.

4. Aktivačné body bezpečnostného výstražného systému lode sú navrhnuté tak, aby sa zabránilo neúmyselnému spusteniu bezpečnostnej výstrahy lode.

5. Požiadavka bezpečnostného výstražného systému lode môže byť splnená použitím rádiového zariadenia vyhovujúceho požiadavkám kapitoly IV za predpokladu, že sú splnené všetky požiadavky tohto nariadenia.

6. Keď správa obdrží oznámenie o bezpečnostnej výstrahe lode, informuje táto správa okamžite štát/-y, v ktorého/-ých blízkosti loď práve pôsobí.

7. Keď zmluvná vláda obdrží oznámenie o bezpečnostnej výstrahe lode od lode, ktorá nie je oprávnená plaviť sa pod jej vlajkou, informuje táto zmluvná vláda okamžite príslušnú správu a, ak je to vhodné, štát/-y, v ktorého/-ých blízkosti loď práve pôsobí.

Nariadenie 7 Hrozby pre loď

1. Zmluvné vlády stanovia úrovne bezpečnosti a zabezpečia poskytnutie informácií o bezpečnostnej úrovni lodiam, ktoré pôsobia v ich výsostných vodách alebo ktoré oznámili úmysel vstúpiť do ich výsostných vôd.

2. Zmluvné vlády poskytnú kontaktný bod, prostredníctvom ktorého môžu také lode požadovať radu alebo pomoc a kam môžu také lode oznámiť akékoľvek bezpečnostné obavy, týkajúce sa iných lodí, pohybov alebo komunikácií.

3 Ak bolo identifikované riziko útoku, príslušná zmluvná vláda informuje príslušné lode a správu o: .1 súčasnej bezpečnostnej úrovni; .2 akýchkoľvek bezpečnostných opatreniach, ktoré by mali byť zavedené príslušnými loďami na ochranu pred útokom v súlade s ustanoveniami časti A kódexu ISPS; a .3 bezpečnostných opatreniach, ktoré sa rozhodol zaviesť pobrežný štát, ako je to vhodné.

Nariadenie 8 Kapitánova voľnosť v rozhodovaní o zabezpečení a bezpečnosti lode

1. Kapitán nie je obmedzovaný spoločnosťou, prenajímateľom alebo akoukoľvek inou osobou pri prijímaní alebo vykonávaní akéhokoľvek rozhodnutia, ktoré je, podľa profesionálneho úsudku kapitána, potrebné na zachovanie bezpečia a bezpečnosti lodi. To zahŕňa odoprenie vstupu osobám (okrem tých náležito splnomocnených zmluvnou vládou) alebo ich majetku alebo odmietnutie naložiť náklad, vrátane kontajnerov alebo iných uzavretých jednotiek na prepravu nákladu.

2. Ak podľa profesionálneho úsudku kapitána vznikne počas prevádzky lode konflikt medzi akýmikoľvek záchrannými a bezpečnostnými požiadavkami uplatniteľnými na loď, uplatní kapitán tie požiadavky, ktoré sú potrebné na zachovanie bezpečnosti lode. V takých prípadoch môže kapitán zaviesť dočasné bezpečnostné opatrenia a ihneď informuje správu a, ak je to vhodné, zmluvnú vládu, v ktorej prístave loď pôsobí alebo do ktorého má v úmysle vstúpiť. Akékoľvek také dočasné bezpečnostné opatrenia podľa tohto nariadenia sú v najväčšej možnej miere primerané najobvyklejšej bezpečnostnej úrovni. Ak sú zistené také prípady, ministerstvo zabezpečí, že sú také konflikty vyriešené a že je minimalizovaná možnosť ich opätovného výskytu.

Nariadenie 9 Opatrenia pre kontrolu a zhodu

1. Kontrola lodí v prístave 1.1 Na účel tejto kapitoly je každá loď, na ktorú sa táto kapitola vzťahuje, predmetom kontroly, keď je v prístave inej zmluvnej vlády, zo strany úradníkov náležito splnomocnených tou vládou, ktorí môžu byť tí istí ako tí, ktorí vykonávajú funkcie nariadenia I/19. Taká kontrola je obmedzená na overenie, že na palube sa nachádza platné Medzinárodné bezpečnostné osvedčenie lode alebo platné Dočasné medzinárodné bezpečnostné osvedčenie lode vystavené podľa ustanovení časti A kódexu ISPS (Osvedčenie), ktoré, ak platné, je prijaté, ak neexistujú zrejmé dôvody domnievať sa, že loď nespĺňa požiadavky tejto kapitoly alebo časti A kódexu ISPS. 1.2 Ak existujú také zrejmé dôvody alebo ak nie je predložené platné osvedčenie, keď sa to vyžaduje, zavedú úradníci náležito splnomocnení zmluvnou vládou akékoľvek jedno alebo viacero kontrolných opatrení v súvislosti s tou loďou ako je to ustanovené v odseku 1.3. Akékoľvek takéto uložené opatrenia musia byť primerané, zohľadňujúce usmernenia uvedené v časti B kódexu ISPS. 1.3 Takými kontrolnými opatreniami sú: inšpekcia lode, zadržanie lode, obmedzenie prevádzky vrátane pohybu v rámci prístavu alebo vypovedanie lode z prístavu. Takéto kontrolné opatrenia môžu navyše alebo ako alternatívu zahŕňať iné menšie správne alebo nápravné opatrenia.

2. Lode zamýšľajúce vstúpiť do prístavu inej zmluvnej vlády 2.1 Na účely tejto kapitoly môže zmluvná vláda vyžadovať, aby lode, zamýšľajúce vstúpiť do jej prístavov, poskytli úradníkom náležito splnomocnením tou vládou tieto informácie na zabezpečenie splnenia tejto kapitoly pred vstupom do prístavu s cieľom vyhnúť sa potrebe zavádzať kontrolné opatrenia alebo kroky: .1 že loď vlastní platné osvedčenie a názov orgánu, ktorý ho vystavil; .2 bezpečnostná úroveň, na ktorej loď práve pôsobí; .3 bezpečnostná úroveň, na ktorej loď pôsobila v akomkoľvek predchádzajúcom prístave, kde uskutočnila vzájomný kontakt loď/prístav v časovom rámci uvedenom v odseku 2.3; .4 akékoľvek osobitné alebo doplnkové bezpečnostné opatrenia, ktoré loď prijala v akomkoľvek predchádzajúcom prístave, kde uskutočnila vzájomný kontakt loď/prístav v časovom rámci uvedenom v odseku 2.3; .5 že boli zachované vhodné bezpečnostné lodné postupy počas akejkoľvek činnosti loď/loď v časovom rámci uvedenom v odseku 2.3; .6 iné praktické informácie týkajúce sa bezpečnosti (ale nie podrobnosti bezpečnostného plánu lode), berúc do úvahy usmernenia uvedené v časti B kódexu ISPS. Na požiadanie zmluvnej vlády poskytne loď alebo spoločnosť potvrdenie, prijateľné pre tú zmluvnú vládu, o vyššie vyžadovaných informáciách. 2.2 Každá loď, na ktorú sa vzťahuje táto kapitola a ktorá má v úmysle vstúpiť do prístavu inej zmluvnej vlády, poskytne na požiadanie úradníkom náležito splnomocneným tou vládou informácie opísané v odseku 2.1. Kapitán môže odmietnuť poskytnúť také informácie za predpokladu, že to môže mať za následok odmietnutie vstupu do prístavu. 2.3 Loď uchováva záznamy o informáciách uvedených v odseku 2.1 pre posledných 10 zastávok v prístavných zariadeniach. 2.4 Ak po obdržaní informácií opísaných v odseku 2.1 majú úradníci náležito splnomocnení zmluvnou vládou prístavu, do ktorého má loď v úmysle vstúpiť, zreteľné dôvody domnievať sa, že loď nespĺňa požiadavky tejto kapitoly alebo časti A kódexu ISPS, pokúsia sa títo úradníci naviazať komunikáciu s loďou a medzi loďou a správou s cieľom napraviť nezhodu. Ak takáto komunikácia nemá za následok nápravu alebo ak takí úradníci majú iné zreteľné dôvody domnievať sa, že loď nespĺňa požiadavky tejto kapitoly alebo časti A kódexu ISPS, môžu takí úradníci prijať kroky v súvislosti s tou loďou ako je to ustanovené v odseku 2.5. Akékoľvek také kroky musia byť primerané, zohľadňujúce usmernenia uvedené v časti B kódexu ISPS. 2.5 Také kroky sú: .1 požiadavka nápravy neplnenia; .2 požiadavky, aby loď pokračovala do miesta určeného vo výsostných vodách alebo vnútorných vodných zdrojoch tej zmluvnej vlády; .3 inšpekcia lode, ak je loď vo výsostných vodách zmluvnej vlády, do ktorej prístavu má loď v úmysle vstúpiť; .4 odoprenie vstupu do prístavu. Pred zahájením akýchkoľvek takých krokov, informuje zmluvná vláda loď o svojich zámeroch. Po tejto informácii sa môže kapitán vzdať úmyslu vstúpiť do toho prístavu. V takých prípadoch sa toto nariadenie neuplatňuje.

3. Doplňujúce ustanovenia 3.1 V prípade: .1 uloženia kontrolného opatrenia, iného ako menšie správne alebo nápravné opatrenie, uvedeného v odseku 1.3; alebo .2 prijatia akýchkoľvek krokov uvedených v odseku 2.5, úradník náležito splnomocnený vládou okamžite písomne informuje správu, uvádzajúc, ktoré kontrolné opatrenia boli uložené alebo ktoré kroky boli prijaté a dôvody. Zmluvná vláda, ktorá uloží kontrolné opatrenia alebo kroky, informuje tiež uznávanú bezpečnostnú organizáciu, ktorá vystavila osvedčenie týkajúce sa príslušnej lode a organizáciu, ak boli uložené akékoľvek také kontrolné opatrenia alebo prijaté kroky. 3.2 Ak je odmietnutý vstup do prístavu alebo je loď vykázaná z prístavu, mali by orgány prístavného štátu oznámiť vhodné skutočnosti orgánom štátu ďalších vhodných prístavov zastavenia, ak sú známe, a akýmkoľvek iným vhodným pobrežným štátom, berúc do úvahy usmernenia, ktoré vypracuje organizácia. Musí byť zabezpečená dôvernosť a bezpečnosť takého oznámenia. 3.3 Odoprenie vstupu do prístavu podľa odsekov 2.4 a 2.5 alebo vykázanie z prístavu, podľa odsekov 1.1 až 1.3 sú uložené len vtedy, ak majú úradníci náležito splnomocnení zmluvnou vládou zrejmé dôvody domnievať sa, že loď predstavuje bezprostredné ohrozenie bezpečnosti alebo bezpečia osôb alebo lodí alebo iného majetku a neexistuje žiadny vhodný spôsob na odstránenie tejto hrozby. 3.4 Kontrolné opatrenia uvedené v odseku 1.3 a kroky uvedené v odseku 2.5 sú uložené, podľa tohto nariadenia, len kým nie je neplnenie, ktoré bolo príčinou kontrolných opatrení alebo krokov, napravené k spokojnosti zmluvnej vlády, berúc do úvahy kroky navrhnuté loďou alebo správou, ak nejaké existujú. 3.5 Keď zmluvné strany uplatňujú kontrolu podľa odseku 1 alebo prijmú opatrenia podľa odseku 2: .1 vynakladá sa všetko možné úsilie, aby sa predišlo neprimeranému zdržaniu alebo omeškaniu. Ak je tým loď neprimerane zdržaná alebo má meškanie, je oprávnená na odškodnenie za akúkoľvek utrpenú stratu alebo škodu; a .2 nie je bránené nevyhnutnému prístupu na loď z núdzových alebo humanitárnych dôvodov a na bezpečnostné účely.

Nariadenie 10 Požiadavky pre prístavné zariadenia

1. Prístavné zariadenia plnia príslušné požiadavky tejto kapitoly a časti A kódexu ISPS, berúc do úvahy usmernenia uvedené v časti B kódexu ISPS.

2. Zmluvné vlády s prístavným zariadením alebo prístavnými zariadeniami na svojom území, na ktoré sa vzťahuje toto nariadenie zabezpečia, že: .1 sú uskutočnené, prehodnotené a schválené analýzy bezpečnosti prístavného zariadenia v súlade s ustanoveniami časti A kódexu ISPS; .2 sú vytvorené, prehodnotené, schválené a zavedené bezpečnostné plány prístavného zariadenia v súlade s ustanoveniami časti A kódexu ISPS.

3. Zmluvné vlády stanovia a oznámia opatrenia, ktoré je potrebné adresovať v bezpečnostnom pláne prístavného zariadenia pre rôzne úrovne bezpečnosti, vrátane informácie, kedy bude potrebné odovzdať vyhlásenie o bezpečnosti.

Nariadenie 11 Alternatívne bezpečnostné dohody

1. Zmluvné vlády môžu pri vykonávaní tejto kapitoly a časti A kódexu ISPS uzatvoriť písomné dvojstranné alebo multilaterálne dohody s ostatnými zmluvnými vládami o alternatívnych bezpečnostných opatreniach pokrývajúcich krátke medzinárodné plavby na pevných trasách medzi prístavnými zariadeniami, ktoré sa nachádzajú na ich územiach.

2. Akákoľvek taká dohoda neohrozuje bezpečnostnú úroveň ostatných lodí alebo prístavných zariadení, na ktoré sa dohoda nevzťahuje.

3. Žiadna loď, na ktorú sa vzťahuje taká dohoda, nemôže uskutočňovať žiadne činnosti loď — loď so žiadnou loďou, na ktorú sa tá dohoda nevzťahuje.

4. Také dohody sú pravidelne prehodnotené, berúc do úvahy získané skúsenosti ako aj akékoľvek zmeny konkrétnych okolností alebo zistené hrozby pre bezpečnosť lodí, prístavných zariadení alebo trás, na ktoré sa dohoda vzťahuje.

Nariadenie 12 Ekvivalentné bezpečnostné opatrenia

1. Správa môže povoliť konkrétnej lodi alebo skupine lodí oprávnených plaviť sa pod jej vlajkou zaviesť iné bezpečnostné opatrenia podobné tým, ktoré sú stanovené v tejto kapitole alebo v časti A kódexu ISPS za predpokladu, že také bezpečnostné opatrenia sú aspoň také účinné ako tie, stanovené v tejto kapitole alebo v časti A kódexu ISPS. Ministerstvo, ktoré povolí také bezpečnostné opatrenia, oznámi organizácii ich podrobnosti.

2. Pri vykonávaní tejto kapitoly a časti A kódexu ISPS, môže zmluvná vláda povoliť konkrétnemu prístavnému zariadeniu alebo skupine prístavných zariadení, ktoré sa nachádzajú na jej území, iným ako tie, na ktoré sa vzťahuje dohoda uzatvorená podľa nariadenia 11, vykonávať bezpečnostné opatrenia podobné tým, ktoré sú stanovené v tejto kapitole alebo v časti A kódexu ISPS za predpokladu, že také bezpečnostné opatrenia sú aspoň také účinné ako tie, stanovené v tejto kapitole alebo v časti A kódexu ISPS. Zmluvná vláda, ktorá povolí také bezpečnostné opatrenia, oznámi organizácii ich podrobnosti.

Nariadenie 13 Oznamovanie informácií

1. Zmluvné vlády najneskôr 1. júla 2004 oznámia organizácii a sprístupnia pre informáciu spoločností a lodí: .1 názvy a kontaktné údaje ich vnútroštátneho orgánu alebo orgánov zodpovedných za bezpečnosť lodí a prístavných zariadení; .2 miesta v rámci ich územia, na ktoré sa vzťahujú schválené bezpečnostné plány pre prístavné zariadenia; .3 mená a kontaktné údaje tých, ktorí boli určení, aby boli vždy k dispozícii, aby prijímali a reagovali na bezpečnostné výstrahy loď - pobrežie, uvedené v nariadení 6.2.1.; .4 mená a kontaktné údaje tých, ktorí boli určení, aby boli vždy k dispozícii, aby prijímali a reagovali na akékoľvek oznámenia od zmluvných vlád uplatňujúcich kontrolné opatrenia a opatrenia pre zhodu, uvedené v nariadení 9.3.1; a .5 mená a kontaktné údaje tých, ktorí boli určení, aby boli vždy k dispozícii, aby poskytovali poradenstvo a pomoc lodiam, a ktorým môžu lode oznamovať akékoľvek obavy týkajúce sa bezpečnosti, uvedené v nariadení 7.2; a podľa toho aktualizovali také informácie, keď sa vyskytnú zmeny. Organizácia rozosiela takéto podrobnosti ostatným zmluvným vládam pre informáciu ich úradníkov.

2. Zmluvné vlády najneskôr 1. júla 2004 oznámia organizácii názvy a kontaktné údaje akýchkoľvek uznávaných bezpečnostných organizácií splnomocnených konať v ich mene spolu s údajmi o osobitnej zodpovednosti a podmienkach právomoci delegovanej na také organizácie. Také informácie sú aktualizované, keď sa vyskytnú zmeny. Organizácia rozosiela takéto podrobnosti ostatným zmluvným vládam pre informáciu ich úradníkov.

3. Zmluvné vlády najneskôr 1. júla 2004 oznámia organizácii zoznam uvádzajúci schválené bezpečnostné plány prístavných zariadení pre prístavné zariadenia, ktoré sa nachádzajú na ich území, spolu s miestom alebo miestami, na ktoré sa vzťahuje každý schválený bezpečnostný plán prístavného zariadenia a zodpovedajúcim dátumom schválenia a potom ďalej oznamujú, keď sa vyskytne ktorákoľvek z týchto zmien: .1 majú byť alebo boli zavedené zmeny miesta alebo miest, na ktoré sa vzťahuje schválený bezpečnostný plán prístavného zariadenia. V takých prípadoch uvádza odoslaná informácia zmeny miesta alebo miest, na ktoré sa vzťahuje plán a dátum, od ktorého majú byť alebo boli takéto zmeny zavedené; .2 má byť alebo bol stiahnutý schválený bezpečnostný plán prístavného zariadenia, predtým uvedený na zozname odovzdanom organizácii. V takých prípadoch uvádza odoslaná informácia dátum, kedy stiahnutie nadobudlo účinnosť alebo bolo zavedené. V týchto prípadoch je oznámenie odoslané organizácii najrýchlejšie ako je to prakticky možné; a .3 zoznam schválených bezpečnostných plánov prístavných zariadení má byť doplnený. V takých prípadoch uvádza odoslaná informácia miesto alebo miesta, na ktoré sa plán vzťahuje a dátum schválenia.

4. Zmluvné vlády v päťročných intervaloch po 1. júli 2004 oznamujú organizácii upravený a aktualizovaný zoznam uvádzajúci schválené bezpečnostné plány prístavných zariadení pre prístavné zariadenia, ktoré sa nachádzajú na ich území spolu s miestom alebo miestami, na ktoré sa vzťahuje každý schválený bezpečnostný plán prístavného zariadenia a zodpovedajúcim dátumom schválenia (a dátumom schválenia akýchkoľvek jeho zmien a doplnení), ktorý vymení a nahradí všetky informácie oznámené organizácii podľa odseku 3 počas predchádzajúcich piatich rokov.

5. Zmluvné vlády oznámia organizácii informáciu, že bola uzatvorená dohoda podľa nariadenia 11. Oznámená informácia zahŕňa: .1 mená zmluvných strán, ktoré uzatvorili dohodu; .2 prístavné zariadenia a pevné trasy, na ktoré sa dohoda vzťahuje; .3 pravidelnosť prehodnotenia dohôd; .4 dátum nadobudnutia účinnosti dohody; a .5 informácie o akýchkoľvek konzultáciách, ktoré sa uskutočnili s ostatnými zmluvnými vládami; a potom oznámia organizácii, najrýchlejšie ako je prakticky možné, informáciu o zmene a doplnení dohody alebo jej ukončení.

6. Ktorákoľvek zmluvná vláda, ktorá povolí podľa ustanovení nariadenia 12 akékoľvek ekvivalentné bezpečnostné opatrenia v súvislosti s loďou oprávnenou plaviť sa pod jej vlajkou alebo v súvislosti s prístavným zariadením, ktoré sa nachádza na jej území, oznámi organizácii súvisiace podrobnosti.

7. Organizácia na požiadanie sprístupní ostatným zmluvným vládam informácie oznámené podľa odseku 3.“









PRÍLOHA II

„MEDZINÁRODNÝ KÓDEX PRE BEZPEČNOSŤ LODÍ A PRÍSTAVNÝCH ZARIADENÍ

PREAMBULA

1. Diplomatická konferencia o námornej bezpečnosti, ktorá sa uskutočnila v Londýne v decembri 2002, prijala na zvýšenie námornej bezpečnosti nové ustanovenia v Medzinárodnom dohovore o bezpečnosti ľudského života na mori z roku 1974 a tento kódex. Tieto nové požiadavky tvoria medzinárodný rámec, prostredníctvom ktorého môžu lode a prístavné zariadenia spolupracovať, aby odhaľovali a zabraňovali činom, ktoré ohrozujú bezpečnosť v oblasti námornej dopravy.

2. V dôsledku tragických udalostí z 11. septembra 2001 dvadsiate druhé zasadnutie zhromaždenia Medzinárodnej námornej organizácie (ďalej len ‚organizácia‘) v novembri 2001 jednohlasne schválilo vytvorenie nových opatrení týkajúcich sa bezpečnosti lodí a prístavných zariadení pre prijatie Konferenciou Zmluvných vlád Medzinárodného dohovoru o bezpečnosti ľudského života na mori z roku 1974 (známa ako Diplomatická konferencia o námornej bezpečnosti) v decembri 2002. Prípravou Diplomatickej konferencie bol poverený Výbor pre námornú bezpečnosť (VNB) organizácie na základe príspevkov členských štátov, medzivládnych organizácií a mimovládnych organizácií na základe konzultácií s organizáciou.

3. VNB na svojom prvom mimoriadnom zasadnutí, ktoré sa tiež uskutočnilo v novembri 2001, s cieľom urýchliť vytvorenie a prijatie vhodných bezpečnostných opatrení, vytvoril pracovnú skupinu VNB pre námornú bezpečnosť, ktorá sa bude stretávať v období medzi zasadnutiami výboru. Prvé stretnutie pracovnej skupiny VNB pre námornú bezpečnosť sa uskutočnilo vo februári 2002 a výsledok jej diskusií bol oznámený a zvážený sedemdesiatym piatym zasadnutím VNB v máji 2002, keď bola vytvorená ad hoc pracovná skupina na rozpracovanie prednesených návrhov. Sedemdesiate piate zasadnutie VNB zohľadnilo správu tejto pracovnej skupiny a odporučilo, aby sa v práci pokračovalo na ďalšom stretnutí pracovnej skupine VNB, ktoré sa uskutočnilo v septembri 2002. Sedemdesiate šieste zasadnutie VNB zohľadnilo výsledok zasadnutia pracovnej skupiny VNB pre námornú bezpečnosť zo septembra 2002 a ďalšiu prácu vykonanú pracovnou skupinou VNB v spojení so sedemdesiatym šiestym zasadnutím výboru v decembri 2002 bezprostredne pred Diplomatickou konferenciou a schválilo konečnú verziu navrhnutých textov na posúdenie Diplomatickou konferenciou.

4. Diplomatická konferencia (9.až 13. decembra 2002) prijala tiež zmeny a doplnenia existujúcich ustanovení Medzinárodného dohovoru o bezpečnosti ľudského života na mori z roku 1974 (SOLAS 74) urýchľujúce zavádzanie požiadavky prispôsobiť automatický identifikačný systém a prijala nové nariadenia v kapitole XI-1 dohovoru SOLAS 74, vzťahujúce sa na označovanie identifikačného čísla lode a nosenie nepretržitého historického záznamu. Diplomatická konferencia tiež prijala niekoľko rezolúcií konferencie, vrátane tých, ktoré sa vzťahujú na zavedenie a revíziu tohto kódexu, technickú spoluprácu a spoluprácu s Medzinárodnou organizáciou práce a Svetovou organizáciou pre clá. Bolo uznané, že môže byť potrebná revízia a zmena a doplnenie niektorých z nových ustanovení týkajúcich sa námornej bezpečnosti po zavŕšení práce týchto dvoch organizácií.

5. Ustanovenia kapitoly XI-2 dohovoru SOLAS 74 a tohto kódexu sa uplatňujú na lode a prístavné zariadenia. Rozšírenie dohovoru SOLAS 74 tak, aby sa vzťahoval aj na prístavné zariadenia bolo schválené na základe skutočnosti, že dohovor SOLAS 74 ponúkal najrýchlejší spôsob ako zabezpečiť, aby potrebné bezpečnostné opatrenia nadobudli účinnosť a rýchlo pôsobili. Ďalej však bolo schválené, že ustanovenia týkajúce sa prístavných zariadení, by sa mali týkať výhradne vzájomného kontaktu loď/prístav. Širšia problematika bezpečnosti prístavných oblastí bude predmetom ďalšej spoločnej práce Medzinárodnej námornej organizácie a Medzinárodnej organizácie práce. Bolo tiež schválené, že ustanovenia by nemali byť rozšírené na skutočnú reakciu na útoky alebo na akékoľvek činnosti po takom útoku, potrebné na obnovenie normálneho stavu.

6. Pri vypracovávaní ustanovení sa bral ohľad na zabezpečenie zhody s ustanoveniami Medzinárodného dohovoru o normách výcviku, vydávania preukazov spôsobilosti a držaní strážnej služby pre námorníkov z roku 1978, zmeneného a doplneného, Medzinárodného kódexu pre bezpečnostné riadenie a zosúladeného systému inšpekcie a vydávania osvedčení.

7. Ustanovenia predstavujú významnú zmenu v prístupe medzinárodného priemyslu k problematike bezpečnosti v oblasti námornej dopravy. Uznáva sa, že môžu pre niektoré zmluvné vlády znamenať značné dodatočné bremeno. Význam technickej spolupráce na pomoc zmluvným vládam pri zavádzaní ustanovenia je uznávaný v plnej miere.

8. Vykonávanie ustanovení bude vyžadovať pokračujúcu účinnú spoluprácu a porozumenie medzi všetkými, ktorí prichádzajú do kontaktu alebo využívajú lode alebo prístavné zariadenia, vrátane personálu lodí, personálu prístavov, cestujúcich, obchodníkov, správu lodí a prístavov a tých vo vnútroštátnych a miestnych orgánoch, ktorí majú zodpovednosť za bezpečnosť. Bude sa musieť preskúmať a zmeniť existujúca prax a postupy, ak neposkytujú primeranú úroveň bezpečnosti. V záujme zvýšenej námornej bezpečnosti budú musieť odvetia lodnej prepravy a prístavy a vnútroštátne a miestne orgány vykonávať dodatočné povinnosti.

9. Usmernenia, uvedené v časti B tohto kódexu, by mali byť zohľadnené pri vykonávaní bezpečnostných ustanovení uvedených v kapitole XI-2 dohovoru SOLAS 74 a v časti A tohto kódexu. Uznáva sa však, že rozsah v akom sa usmernenia uplatňujú sa môže líšiť v závislosti na povahe prístavného zariadenia a lode, jej obchodných činností a/alebo nákladu.

10. Nič v tomto kódexe sa neinterpretuje ani neuplatňuje spôsobom, ktorý je v rozpore so základnými právami a slobodami stanovenými v medzinárodných nástrojoch, najmä v tých, ktoré sa týkajú námorných pracovníkov a utečencov, vrátane Základných zásad a práv pri práci Medzinárodnej organizácie práce ako aj medzinárodných noriem týkajúcich sa námorných a prístavných pracovníkov.

11. Uznávajúc, že Dohovor o uľahčení námornej dopravy z roku 1965, zmenený a doplnený, ustanovuje, že zahraničným členom posádky by verejné orgány mali povoliť vystúpiť na breh, kým je loď, na ktorej prišli, v prístave, za predpokladu, že boli splnené formality pri príchode lode a verejné orgány nemajú žiadny dôvod odmietnuť povolenie vystúpiť na breh z dôvodov verejného zdravia, verejnej bezpečnosti alebo verejného poriadku. Pri schvaľovaní bezpečnostných plánov lode alebo prístavného zariadenia by zmluvné vlády mali venovať náležitú pozornosť skutočnosti, že personál lode žije a pracuje na plavidle a potrebuje pobyt na brehu a prístup k zariadeniam starostlivosti o námorníkov, vrátane zdravotnej starostlivosti.

ČASŤ A

POVINNÉ POŽIADAVKY TÝKAJÚCE SA USTANOVENÍ KAPITOLY XI-2 PRÍLOHY K MEDZINÁRODNÉMU DOHOVORU O BEZPEČNOSTI ĽUDSKÉHO ŽIVOTA NA MORI Z ROKU 1974, ZMENENÉHO A DOPLNENÉHO

1 VŠEOBECNÉ

1.1 Úvod

Táto časť Medzinárodného kódexu pre bezpečnosť lodí a prístavných zariadení obsahuje povinné ustanovenia, na ktoré je uvedený odkaz v kapitole XI-2 Medzinárodného dohovoru o bezpečnosti ľudského života na mori z roku 1974, zmenenom a doplnenom.

1.2 Ciele

Ciele tohto kódexu sú:

.1 vytvoriť medzinárodný rámec zahŕňajúci spoluprácu medzi zmluvnými vládami, vládnymi agentúrami, miestnymi správami a odvetvím lodnej prepravy a prístavmi na odhaľovanie bezpečnostných hrozieb a na prijímanie preventívnych opatrení proti bezpečnostným incidentom ovplyvňujúcim lode alebo prístavné zariadenia využívané v medzinárodnej lodnej preprave;

.2 určiť úlohy a povinnosti zmluvných strán, vládnych agentúr, miestnych správ a odvetvia lodnej prepravy a prístavov na národnej a medzinárodnej úrovni na zabezpečenie námornej bezpečnosti;

.3 zabezpečiť včasný a účinný zber a výmenu informácií týkajúcich sa bezpečnosti;

.4 poskytnúť metodológiu pre bezpečnostné analýzy, aby boli na mieste plány a postupy na reagovanie na meniace sa bezpečnostné úrovne; a

.5 zabezpečiť dôveru, že sú na svojom mieste vhodné a primerané bezpečnostné opatrenia.

1.3 Funkčné požiadavky

Na dosiahnutie jeho cieľov obsahuje tento kódex niekoľko funkčných požiadaviek. Tieto zahŕňajú, no neobmedzujú sa na:

.1 zhromaždenie a analýza informácií súvisiacich s bezpečnostnými hrozbami a výmena takých informácií s vhodnými zmluvnými vládami;

.2 vyžadovanie zachovávania komunikačných protokolov pre lode a prístavné zariadenia;

.3 bránenie neoprávnenému prístupu k lodiam, prístavným zariadeniam a ich zakázaným pásmam;

.4 bránenie zavádzaniu neoprávnených zbraní, zápalných zariadení alebo výbušnín na lode alebo do prístavných zariadení;

.5 poskytovanie prostriedkov na vyvolanie poplachu ako reakcie na bezpečnostné hrozby alebo bezpečnostné incidenty;

.6 vyžadovanie bezpečnostných plánov lodí a prístavných zariadení založených na bezpečnostných analýzach;

.7 vyžadovanie školenia, nácvikov a cvičení na zabezpečenie znalosti bezpečnostných plánov a postupov;

2 DEFINÍCIE

2.1 Ak nie je výslovne ustanovené inak, pre účely tejto časti: .1 Dohovor znamená Medzinárodný dohovor o bezpečnosti ľudského života na mori z roku 1974, zmenený a doplnený. .2 Nariadenie znamená nariadenie dohovoru. .3 Kapitola znamená kapitolu dohovoru. .4 Bezpečnostný plán lode znamená plán vytvorený na zabezpečenie uplatňovania opatrení na palube lode, určených na ochranu osôb na palube, nákladu, jednotiek na prepravu nákladu, lodných zásob alebo loď pred rizikom bezpečnostného incidentu. .5 Bezpečnostný plán prístavného zaradenia znamená plán vytvorený na zabezpečenie uplatňovania opatrení, určených na ochranu prístavného zariadenia a lodí, osôb, nákladu, jednotiek na prepravu nákladu, lodných zásob v rámci prístavného zariadenia pred rizikom bezpečnostného incidentu. .6 Bezpečnostný dôstojník lode znamená osobu na palube lode, zodpovednú kapitánovi, určenú spoločnosťou za zodpovednú za bezpečnosť lode, vrátane zavedenia a zachovávania bezpečnostného plánu lode a za styk s bezpečnostným dôstojníkom spoločnosti a bezpečnostným dôstojníkom prístavného zariadenia. .7 Bezpečnostný dôstojník spoločnosti znamená osobu vymenovanú spoločnosťou na zabezpečenie vykonania analýzy bezpečnosti lode, vytvorenie, odovzdanie na schválenie a nasledovné zavedenie a zachovávanie bezpečnostného plánu lode a za styk s bezpečnostným dôstojníkom prístavného zariadenia a bezpečnostným dôstojníkom lode. .8 Bezpečnostný dôstojník prístavného zariadenia znamená osobu určenú ako zodpovednú za vytvorenie, zavedenie, revíziu a zachovávanie bezpečnostného plánu prístavného zariadenia a za styk s bezpečnostnými dôstojníkmi lode a bezpečnostnými dôstojníkmi spoločnosti. .9 Bezpečnostná úroveň 1 znamená úroveň, pre ktorú musia byť vždy zachovávané minimálne vhodné ochranné bezpečnostné opatrenia. .10 Bezpečnostná úroveň 2 znamená úroveň, pre ktorú musia byť zachovávané dodatočné vhodné ochranné bezpečnostné opatrenia na určité obdobie z dôvodu zvýšeného rizika bezpečnostného incidentu. .11 Bezpečnostná úroveň 3 znamená úroveň, pre ktorú musia byť zachovávané ďalšie osobitné ochranné bezpečnostné opatrenia na obmedzené obdobie, keď je bezpečnostný incident pravdepodobný alebo bezprostredný, aj keď nemusí byť možné identifikovať osobitný cieľ.

2.2 Výraz ‚loď‘, keď je použitý v tomto kódexe, zahŕňa mobilné pobrežné vrtné súpravy a vysokorýchlostné malé plavidlá ako je to definované v nariadení XI-2/1.

2.3 Výraz ‚zmluvná vláda‘ v súvislosti s akýmkoľvek odkazom na prístavné zariadenie, keď je použitý v oddieloch 14 až 18, zahŕňa odkaz na vymenovaný orgán.

2.4 Výrazy, ktoré nie sú v tejto časti definované inak, majú rovnaký význam ako ten, ktorý im je pripisovaný v kapitolách I a XI-2.

3. UPLATŇOVANIE

3.1 Tento kódex sa uplatňuje na: .1 tieto typy lodí, ktoré sa zúčastňujú medzinárodných plavieb: .1 osobné lode, vrátane vysokorýchlostných malých plavidiel; .2 nákladné lode, vrátane vysokorýchlostných malých plavidiel, s brutto registrovanou tonážou 500 a viac; a .3 mobilné pobrežné vrtné súpravy; a .2 prístavné zariadenia, ktoré slúžia takým lodiam zúčastňujúcom sa medzinárodných plavieb.

3.2 Napriek ustanoveniam odseku 3.1.2, zmluvné vlády rozhodnú o rozsahu uplatňovania tejto časti kódexu na tie prístavné zariadenia v rámci ich územia, od ktorých, aj keď sú využívané hlavne loďami, ktoré sa nezúčastňujú medzinárodných plavieb, je vyžadované, príležitostne, aby poskytovali služby lodiam, ktoré sa vracajú alebo odchádzajú na medzinárodnú plavbu. 3.2.1 Rozhodnutia zmluvných vlád podľa oddielu 3.2 sa zakladajú na analýze bezpečnosti prístavného zariadenia vykonanej v súlade s touto časťou kódexu. 3.2.2 Akékoľvek rozhodnutie zmluvnej vlády podľa oddielu 3.2 neohrozí úroveň bezpečnosti, ktorú má v úmysle dosiahnuť kapitola XI-2 alebo táto časť kódexu.

3.3 Tento kódex sa neuplatňuje na vojnové lode, pomocné námorné zariadenia alebo iné lode vlastnené alebo prevádzkované zmluvnou vládou a využívané len na vládnu nekomerčnú službu.

3.4 Oddiely 5 až 13 a 19 tejto časti sa uplatňujú na spoločnosti a lode ako je to uvedené v nariadení XI-2/4.

3.5 Oddiely 5 a 14 až 18 tejto časti sa uplatňujú na prístavné zariadenia ako je to uvedené v nariadení XI-2/10.

3.6 Nič v tomto kódexe sa nedotkne práv a povinností štátov podľa medzinárodného práva.

4 POVINNOSTI ZMLUVNÝCH VLÁD

4.1 Podľa ustanovení nariadenia XI-2/3 a XI-2/7 určia zmluvné vlády bezpečnostné úrovne a poskytnú usmernenie na ochranu pred bezpečnostnými incidentmi. Vyššie bezpečnostné úrovne označujú vyššiu pravdepodobnosť výskytu bezpečnostného incidentu. Faktory, ktoré majú byť zvážené pri určovaní vhodnej bezpečnostnej úrovne, zahŕňajú: .1 mieru, že informácia o hrozbe je vierohodná; .2 mieru, že informácia o hrozbe je potvrdená; .3 mieru, že informácia o hrozbe je osobitná alebo bezprostredná; .4 možné následky takého bezpečnostného incidentu.

4.2 Keď zmluvné vlády stanovia bezpečnostnú úroveň 3, vydajú, podľa potreby, vhodné pokyny a poskytnú lodiam a prístavným zariadeniam, ktoré by mohli byť ovplyvnené, informácie týkajúce sa bezpečnosti.

4.3 Zmluvné vlády môžu na uznávanú bezpečnostnú organizáciu delegovať niektoré zo svojich povinností, týkajúcich sa bezpečnosti podľa kapitoly XI-2 a tejto časti kódexu, s výnimkou: .1 stanovenia uplatniteľnej bezpečnostnej úrovne; .2 schválenia analýzy bezpečnosti prístavného zariadenia a následných zmien a doplnení schválenej analýzy; .3 určenia prístavných zariadení, od ktorých sa bude vyžadovať, aby menovali bezpečnostného dôstojníka prístavného zariadenia; .4 schválenia bezpečnostného plánu prístavného zariadenia, následné zmeny a doplnenia schváleného plánu; .5 vykonávania kontrolných opatrení a opatrení pre zhodu podľa nariadenia XI-2/9; a .6 stanovenia požiadaviek pre vyhlásenie o bezpečnosti.

4.4 Zmluvné vlády v rozsahu, ktorý pokladajú za vhodný, testujú účinnosť bezpečnostných plánov lodí alebo bezpečnostných plánov prístavných zariadení alebo zmien a doplnení takých plánov, ktoré schválili, alebo, v prípade lodí, plánov, ktoré boli schválené v ich mene.

5. VYHLÁSENIE O BEZPEČNOSTI

5.1 Zmluvné vlády zhodnotením rizika, ktoré predstavuje vzájomný kontakt loď/prístav alebo činnosť loď - loď pre osoby, majetok alebo životné prostredie, stanovujú kedy je potrebné vyhlásenie o bezpečnosti.

5.2 Loď môže vyžadovať vyplnenie vyhlásenia o bezpečnosti, ak: .1 loď pôsobí na vyššej bezpečnostnej úrovni ako prístavné zariadenie alebo iná loď, s ktorou je vo vzájomnom kontakte; .2 medzi zmluvnými vládami existuje dohoda o vyhlásení o bezpečnosti, ktorá sa vzťahuje na určité medzinárodné plavby alebo osobitné lode na týchto plavbách; .3 existovala bezpečnostná hrozba alebo bezpečnostný incident týkajúce sa lode alebo prístavného zariadenia, ako je uplatniteľné; .4 sa loď nachádza v prístave, u ktorého sa nevyžaduje, aby mal a zaviedol schválený bezpečnostný plán prístavného zariadenia; alebo .5 loď vykonáva činnosti loď - loď s inou loďou, u ktorej sa nevyžaduje, aby mala a zaviedla schválený bezpečnostný plán lode.

5.3 Žiadosti o vyplnenie vyhlásenia o bezpečnosti podľa tohto oddielu, potvrdzuje uplatniteľné prístavné zariadenie alebo loď.

5.4 Vyhlásenie o bezpečnosti vypĺňa: .1 kapitán lode alebo bezpečnostný dôstojník lode v mene lode/-í; a, ak je to vhodné, .2 bezpečnostný dôstojník prístavného zariadenia alebo, ak zmluvná strana určí inak, akýkoľvek iný orgán zodpovedný za bezpečnosť na pobreží, v mene prístavného zariadenia.

5.5 Vyhlásenie o bezpečnosti adresuje bezpečnostné požiadavky, ktoré by mohli byť rozdelené medzi prístavné zariadenie a loď (alebo medzi lode) a stanovuje pre každého zodpovednosť.

5.6 Zmluvné vlády stanovia, berúc do úvahy ustanovenia nariadenia XI-2/9.2.3, minimálne obdobie, počas ktorého musia prístavné zariadenia, ktoré sa nachádzajú na ich území, uchovávať vyhlásenia o bezpečnosti.

5.7 Správy stanovia, berúc do úvahy ustanovenia nariadenia XI-2/9.2.3, minimálne obdobie, počas ktorého musia lode, ktoré sú oprávnené plaviť sa pod ich vlajkou, uchovávať vyhlásenia o bezpečnosti

6. POVINNOSTI SPOLOČNOSTI

6.1 Spoločnosť zabezpečí, aby bezpečnostný plán lode obsahoval zreteľné prehlásenie zdôrazňujúce právomoc kapitána. Spoločnosť stanoví v bezpečnostnom pláne lode, že kapitán má hlavnú právomoc a zodpovednosť za prijímanie rozhodnutí týkajúcich sa bezpečia a bezpečnosti lode a na vyžiadanie pomoci spoločnosti alebo ktorejkoľvek zmluvnej vlády, ako bude potrebné.

6.2 Spoločnosť zabezpečí, aby bezpečnostný dôstojník spoločnosti, kapitán a bezpečnostný dôstojník lode dostali potrebnú podporu na plnenie svojich povinností a zodpovedností v súlade s kapitolou XI-2 a touto časťou kódexu.

7. BEZPEČNOSŤ LODE

7.1 Loď sa musí správať podľa bezpečnostných úrovní stanovených zmluvnými vládami ako je uvedené nižšie.

7.2 Na bezpečnostnej úrovni 1 sa prostredníctvom vhodných opatrení na všetkých lodiach, berúc do úvahy usmernenia uvedené v časti B tohto kódexu, s cieľom určiť a prijať preventívne opatrenia proti bezpečnostným incidentom, vykonajú tieto činnosti: .1 zabezpečenie vykonávania všetkých bezpečnostných povinností lode; .2 kontrola prístupu na loď; .3 kontrola naloďovania osôb a ich majetku; .4 monitorovanie zakázaných oblastí na zabezpečenie, aby k nim mali prístup len oprávnené osoby; .5 monitorovanie oblastí paluby a priestorov v okolí lode; .6 dozor nad manipuláciou s nákladom a zásobami; .7 zabezpečenie, aby bola rýchlo k dispozícii bezpečnostná komunikácia.

7.3 Na bezpečnostnej úrovni 2 sa pre každú činnosť podrobne opísanú v oddiele 7.2 zavedú doplňujúce ochranné opatrenia, berúc do úvahy usmernenia uvedené v časti B tohto kódexu.

7.4 Na bezpečnostnej úrovni 3 sa pre každú činnosť podrobne opísanú v oddiele 7.2 zavedú ďalšie osobitné ochranné opatrenia, berúc do úvahy usmernenia uvedené v časti B tohto kódexu.

7.5 Vždy, keď ministerstvo stanoví bezpečnostnú úroveň 2 alebo 3, potvrdí loď príjem pokynov na zmenu bezpečnostnej úrovne.

7.6 Pred vstupom do prístavu alebo počas pobytu v prístave na území zmluvnej vlády, ktorá stanovila bezpečnostnú úroveň 2 alebo 3, potvrdí loď príjem tohto pokynu a potvrdí bezpečnostnému dôstojníkovi prístavného zariadenia zahájenie vykonávania vhodných opatrení a postupov podrobne opísaných v bezpečnostnom pláne lode a v prípade bezpečnostnej úrovne 3, v pokynoch vydaných zmluvnou vládou, ktorá stanovila bezpečnostnú úroveň 3. Loď informuje o akýchkoľvek ťažkostiach pri vykonávaní. V takých prípadoch nadviažu bezpečnostný dôstojník prístavného zariadenia a bezpečnostný dôstojník lode kontakt a koordinujú vhodné kroky.

7.7 Ak správa od lode vyžaduje, aby stanovila, alebo ak už pôsobí na vyššej bezpečnostnej úrovni, ako je úroveň stanovená pre prístav, do ktorého má v úmysle vstúpiť alebo v ktorom sa už nachádza, potom loď bezodkladne o situácii informuje príslušný orgán zmluvnej vlády, na ktorej území sa prístavné zariadenie nachádza a bezpečnostného dôstojníka prístavného zariadenia. 7.7.1 V takých prípadoch naviaže bezpečnostný dôstojník lode kontakt s bezpečnostným dôstojníkom prístavného zariadenia a koordinujú vhodné kroky, ak je to potrebné.

7.8 Správa, ktorá vyžaduje, aby lode oprávnené plaviť sa pod jeho vlajkou stanovili bezpečnostnú úroveň 2 alebo 3 v prístave inej zmluvnej vlády, bezodkladne informujú tú zmluvnú vládu.

7.9 Keď zmluvné vlády stanovia bezpečnostné úrovne a zabezpečia poskytnutie informácie o bezpečnostných úrovniach lodiam, ktoré pôsobia v ich výsostných vodách alebo oznámili úmysel vplávať do ich výsostných vôd, sú také lode informované, aby zachovali ostražitosť a okamžite oznámili svojej správe a akýmkoľvek susediacim pobrežným štátom akúkoľvek informáciu, ktorá sa im dostane do pozornosti a ktorá by mohla mať vplyv na námornú bezpečnosť v oblasti. 7.9.1 Pri informovaní takých lodí o uplatniteľnej bezpečnostnej úrovni zmluvná vláda, berúc do úvahy usmernenia uvedené v časti B tohto kódexu, informuje tie lode tiež o akýchkoľvek bezpečnostných opatreniach, ktoré by mali prijať a, ak je to vhodné, o opatreniach, ktoré zmluvná vláda prijala, aby poskytla ochranu proti hrozbe.

8. ANALÝZA BEZPEČNOSTI LODE

8.1 Analýza bezpečnosti lode je dôležitou a neoddeliteľnou súčasťou procesu vytvárania a aktualizácie bezpečnostného plánu lode.

8.2 Bezpečnostný dôstojník spoločnosti zabezpečí, aby bezpečnostnú analýzu lode vykonali osoby s vhodnou kvalifikáciou na ohodnotenie bezpečnostného plánu lode v súlade s týmto oddielom, berúc do úvahy usmernenia uvedené v časti B tohto kódexu.

8.3 Podľa ustanovení oddielu 9.2.1 môže uznávaná bezpečnostná organizácia vykonať analýzu bezpečnosti osobitnej lode.

8.4 Analýza bezpečnosti lode zahŕňa inšpekciu priamo na mieste a aspoň tieto prvky: .1 identifikácia existujúcich bezpečnostných opatrení, postupov a činností; .2 identifikácia a zhodnotenie kľúčových činností na palube lode, ktoré je potrebné ochrániť; .3 identifikácia možných hrozieb pre kľúčové činnosti na palube lode a pravdepodobnosti ich výskytu, s cieľom určiť a prideliť prioritu bezpečnostným opatreniam; .4 identifikácia slabých stránok, vrátane ľudských faktorov, v infraštruktúre, politikách a postupoch.

8.5 Analýzu bezpečnosti lode dokumentuje, preskúma, prijme a uchováva spoločnosť.

9 BEZPEČNOSTNÝ PLÁN LODE

9.1 Každá loď má na palube bezpečnostný plán lode schválený správou. Plán ustanovuje tri bezpečnostné úrovne definované v tejto časti kódexu. 9.1.1 Podľa ustanovení oddielu 9.2.1 môže uznávaná bezpečnostná organizácia pripraviť bezpečnostný plán pre osobitnú loď.

9.2 Správa môže preskúmanie a schválenie bezpečnostných plánov lodí alebo zmeny a doplnenia predtým schváleného plánu zveriť uznávanej bezpečnostnej organizácii. 9.2.1 V takých prípadoch sa uznávaná bezpečnostná organizácia vykonávajúca preskúmanie a schválenie bezpečnostného plánu lode alebo jeho zmeny a doplnenia pre osobitnú loď nemohla podieľať ani na príprave bezpečnostnej analýzy lode alebo bezpečnostného plánu lode, ani zmien a doplnení, podľa preskúmania.

9.3 Predloženie bezpečnostného plánu lode alebo zmien a doplnení predtým schváleného plánu na schválenie je sprevádzané bezpečnostnou analýzou, na základe ktorej bol vytvorený plán alebo zmeny a doplnenia.

9.4 Taký plán je vytvorený, berúc do úvahy usmernenia uvedené v časti B tohto kódexu, a je napísaný v pracovnom jazyku alebo jazykoch lode. Ak používaný jazyk alebo jazyky nie sú angličtina, francúzština alebo španielčina, je zahrnutý preklad do jedného z týchto jazykov. Plán adresuje aspoň: .1 opatrenia určené na to, aby sa zabránilo vziať na palubu lode zbrane, nebezpečné látky a zariadenia určené na použitie proti osobám, lodiam alebo prístavom a ktorých nosenie nie je povolené; .2 identifikácia zakázaných oblastí a opatrení na zabránenie neoprávneného prístupu do týchto oblastí; .3 opatrenia na zabránenie neoprávneného prístupu na loď; .4 postupy pre reagovanie na bezpečnostné hrozby alebo narušenia bezpečnosti, vrátane ustanovení pre zachovanie kritických činností lode alebo vzájomného kontaktu loď/prístav; .5 postupy pre reagovanie na akékoľvek bezpečnostné pokyny, ktoré môže vydať zmluvná vláda na bezpečnostnej úrovni 3; .6 postupy pre evakuáciu v prípade bezpečnostných hrozieb alebo narušení bezpečnosti; .7 povinnosti personálu na palube lode, ktorému bola pridelená bezpečnostná zodpovednosť, a ostatného personálu, týkajúce sa bezpečnostných aspektov; .8 postupy pre audit bezpečnostných činností; .9 postupy pre školenie, nácviky a cvičenia spojené s plánom; .10 postupy pre vzájomný kontakt s bezpečnostnými činnosťami prístavného zariadenia; .11 postupy pre pravidelné preskúmanie plánu a pre aktualizáciu; .12 postupy pre oznamovanie bezpečnostných incidentov; .13 určenie bezpečnostného dôstojníka lode; .14 určenie bezpečnostného dôstojníka spoločnosti, vrátane podrobností o kontakte 24 hodín denne; .15 postupy na zabezpečenie inšpekcie, testovania, kalibrácie a údržby akéhokoľvek bezpečnostného vybavenia na palube; .16 frekvencia testovania alebo kalibrácie akéhokoľvek bezpečnostného vybavenia na palube; .17 určenie miest, kde sa nachádzajú aktivačné body výstražného bezpečnostného systému lode; a .18 postupy, pokyny usmernenia pre použitie výstražného bezpečnostného systému lode, vrátane testovania, aktivácie, deaktivácie a opätovného nastavenia a na obmedzenie falošných výstrah. 9.4.1 Personál vykonávajúci vnútorné audity bezpečnostných činností uvedených v pláne alebo hodnotiaci jeho zavádzanie je nezávislý od činností, ktoré sú predmetom auditu, ak to nie je neuskutočniteľné kvôli veľkosti a povahe spoločnosti alebo lode.

9.5 Správa určí, ktoré zmeny schváleného bezpečnostného plánu lode alebo akéhokoľvek bezpečnostného vybavenia uvedeného v schválenom pláne nemajú byť zavedené, ak neschválila príslušné zmeny a doplnenia plánu. Akékoľvek také zmeny musia byť aspoň tak účinné ako opatrenia stanovené v kapitole XI-2 a v tejto časti kódexu. 9.5.1 Povaha zmien bezpečnostného plánu lode alebo bezpečnostného vybavenia, ktoré osobitne schválila správa podľa oddielu 9.5, sú zdokumentované spôsobom, ktorý jasne uvádza také schválenie. Toto schválenie by malo byť k dispozícii na palube a malo by sa predkladať spolu s Medzinárodným bezpečnostným osvedčením lode (alebo dočasným Medzinárodným bezpečnostným osvedčením lode). Ak sú tieto zmeny dočasné, po obnovení pôvodných schválených opatrení alebo vybavenia, nie je potrebné, aby loď ďalej uchovávala túto dokumentáciu.

9.6 Plán môže byť uchovávaný v elektronickej podobe. V takom prípade musí byť chránený postupmi zameranými na zabránenie neoprávnenému vymazaniu, zničeniu alebo zmene.

9.7 Plán je chránený pred neoprávneným prístupom alebo zverejnením.

9.8 Bezpečnostné plány lodí nie sú predmetom inšpekcie úradníkov náležito splnomocnených zmluvnou vládou pre vykonanie kontrolných opatrení a opatrení pre zhodu v súlade s nariadením XI-2/9, okrem okolností uvedených v oddiele 9.8.1. 9.8.1 Ak majú úradníci náležito splnomocnení zmluvnou vládou zrejmé dôvody domnievať sa, že loď nespĺňa požiadavky kapitoly XI-2 alebo časti A tohto kódexu, a jediným spôsobom na overenie alebo nápravu neplnenia je preskúmanie príslušných požiadaviek bezpečnostného plánu lode, je výnimočné povolený obmedzený prístup k osobitným oddielom plánu týkajúcim sa neplnenia, ale len so súhlasom zmluvnej vlády príslušnej lode alebo jej kapitána.

10. ZÁZNAMY

10.1 Na palube sú najmenej počas minimálneho obdobia stanoveného ministerstvom uchovávané záznamy o týchto činnostiach adresovaných v bezpečnostnom pláne lode, berúc do úvahy ustanovenia nariadenia XI-2/9.2.3: .1 školenie, nácviky a cvičenia; .2 bezpečnostné hrozby a bezpečnostné incidenty; .3 narušenia bezpečnosti; .4 zmeny bezpečnostnej úrovne; .5 komunikácie týkajúce sa priamej bezpečnosti lode, ako sú napríklad osobitné hrozby pre loď alebo pre prístavné zariadenie, v ktorom loď je alebo bola; .6 vnútorné audity a hodnotenia bezpečnostných činností; .7 pravidelné hodnotenie bezpečnostnej analýzy lode; .8 pravidelné hodnotenie bezpečnostného plánu lode; .9 zavedenie akýchkoľvek zmien a doplnení plánu; a .10 údržba, kalibrácia a testovanie akéhokoľvek bezpečnostného vybavenia, ktoré je na palube, vrátane testovania výstražného bezpečnostného systému lode.

10.2 Záznamy sa vedú v pracovnom jazyku alebo jazykoch lode. Ak používaný jazyk alebo jazyky nie sú angličtina, francúzština alebo španielčina, je zahrnutý preklad do jedného z týchto jazykov.

10.3 Záznamy sa môžu uchovávať v elektronickej podobe. V takom prípade musia byť chránené postupmi zameranými na zabránenie neoprávnenému vymazaniu, zničeniu alebo zmene.

10.4 Záznamy sú chránené pred neoprávneným prístupom alebo zverejnením.

11. BEZPEČNOSTNÝ DÔSTOJNÍK SPOLOČNOSTI

11.1 Spoločnosť menuje bezpečnostného dôstojníka spoločnosti. Osoba vymenovaná za bezpečnostného dôstojníka spoločnosti môže konať ako bezpečnostný dôstojník spoločnosti pre jednu alebo viacero lodí, v závislosti na počte alebo typoch lodí, ktoré spoločnosť prevádzkuje, za predpokladu, že je jasne stanovené, za ktoré lode je táto osoba zodpovedná. Spoločnosť môže, v závislosti na počte alebo typoch lodí, ktoré prevádzkuje, menovať niekoľko osôb za bezpečnostných dôstojníkov spoločnosti za predpokladu, že je jasne stanovené, za ktoré lode je každá osoba zodpovedná.

11.2 Povinnosti a zodpovednosti bezpečnostného dôstojníka spoločnosti zahŕňajú okrem tých uvedených inde v tejto časti kódexu, no nielen: .1 odporúčanie úrovne hrozieb, na ktoré by loď mohla naraziť, využívajúc vhodné bezpečnostné analýzy a ostatné príslušné informácie; .2 zabezpečenie, aby boli vykonané analýzy bezpečnosti lode; .3 zabezpečenie vytvorenia, predloženia na schválenie a nasledovného zavedenia a zachovania bezpečnostného plánu lode; .4 zabezpečenie, aby bol bezpečnostný plán lode upravený, ako je vhodné, aby sa napravili nedostatky a splnili bezpečnostné požiadavky individuálnej lode; .5 zabezpečenie vnútorných auditov a hodnotení bezpečnostných činností; .6 zabezpečenie počiatočného a nasledovných overení lode správou alebo uznávanou bezpečnostnou organizáciou; .7 zabezpečenie, aby boli pohotovo adresované a riešené nedostatky a neplnenia zistené počas vnútorných auditov, pravidelných preskúmaní, bezpečnostných inšpekcií a overovaní zhody; .8 zvyšovanie bezpečnostného povedomia a ostražitosti; .9 zabezpečenie primeraného školenia pre personál zodpovedný za bezpečnosť lode; .10 zabezpečenie účinnej komunikácie a spolupráce medzi bezpečnostným dôstojníkom lode a príslušnými bezpečnostnými dôstojníkmi prístavného zariadenia; .11 zabezpečenie konzistentnosti medzi bezpečnostnými požiadavkami a záchranárskymi požiadavkami; .12 zabezpečenie, že ak je použitý bezpečnostný plán sesterskej lode alebo flotily, plán pre každú loď presne odráža informácie špecifické pre tú loď; .13 zabezpečenie, že akékoľvek alternatívne alebo ekvivalentné opatrenia schválené pre konkrétnu loď alebo skupinu lodí, sú zavedené a zachované.

12. BEZPEČNOSTNÝ DÔSTOJNÍK LODE

12.1 Bezpečnostný dôstojník lode je menovaný na každej lodi.

12.2 Povinnosti a zodpovednosti bezpečnostného dôstojníka lode zahŕňajú okrem tých uvedených inde v tejto časti kódexu, no nielen: .1 vykonávanie pravidelných bezpečnostných inšpekcií lode s cieľom zabezpečiť, že sú zachovávané vhodné bezpečnostné opatrenia; .2 zachovanie a dohľad nad zavedením bezpečnostného plánu lode, vrátane akýchkoľvek zmien a doplnení plánu; .3 koordinácia bezpečnostných aspektov manipulácie s nákladom a zásobami lode s ostatným personálom na palube lode a s príslušnými bezpečnostnými dôstojníkmi prístavného zariadenia; .4 navrhovanie úprav bezpečnostného plánu lode; .5 oznamovanie akýchkoľvek nedostatkov a neplnení zistených počas vnútorných auditov, pravidelných preskúmaní, bezpečnostných inšpekcií a overovaní zhody bezpečnostnému dôstojníkovi spoločnosti a zavádzanie akýchkoľvek nápravných opatrení; .6 zvyšovanie bezpečnostného povedomia a ostražitosti na palube; .7 zabezpečenie, aby bolo personálu na palube poskytnuté vhodné školenie, ako je vhodné; .8 hlásenie všetkých bezpečnostných incidentov; .9 koordinácia zavedenia bezpečnostného plánu lode s bezpečnostnými dôstojníkmi spoločnosti a s príslušnými bezpečnostnými dôstojníkmi prístavného zariadenia; a .10 zabezpečenie, aby bolo bezpečnostné vybavenie riadne obsluhované, testované, kalibrované a udržiavanie, ak nejaké existuje.

13. ŠKOLENIE, NÁCVIKY A CVIČENIA TÝKAJÚCE SA BEZPEČNSOTI LODE

13.1 Bezpečnostný dôstojník spoločnosti a vhodný personál z pobrežia by mali mať vedomosti a mali by absolvovať školenie, berúc do úvahy usmernenia uvedené v časti B tohto kódexu.

13.2 Bezpečnostný dôstojník spoločnosti by mal mať vedomosti a mal by absolvovať školenie, berúc do úvahy usmernenia uvedené v časti B tohto kódexu;

13.3 Personál na palube s osobitnými bezpečnostnými povinnosťami a zodpovednosťou rozumie svojej zodpovednosti za bezpečnosť lode opísanej v bezpečnostnom pláne lode a má dostatočné znalosti a schopnosť vykonávať pridelené úlohy, berúc do úvahy usmernenia uvedené v časti B tohto kódexu;

13.4 Na zabezpečenie účinného zavedenia bezpečnostného plánu lode sa vo vhodných intervaloch uskutočňujú nácviky zohľadňujúce typ lode, zmeny v personáli lode, prístavné zariadenia, ktoré majú byť navštívené a iné príslušné okolnosti, berúc do úvahy usmernenia uvedené v časti B tohto kódexu;

13.5 Bezpečnostný dôstojník spoločnosti zabezpečuje účinnú koordináciu a zavedenie bezpečnostných plánov lode účasťou na cvičeniach vo vhodných intervaloch, berúc do úvahy usmernenia uvedené v časti B tohto kódexu.

14. BEZPEČNOSŤ PRÍSTAVNÉHO ZARIADENIA

14.1 Od prístavného zariadenia sa vyžaduje, aby konalo podľa bezpečnostných úrovní stanovených zmluvnou vládou, na území ktorej sa nachádza. Bezpečnostné opatrenia a postupy sa v prístavnom zariadení uplatňujú tak, aby dochádzalo k minimálnemu prekážaniu alebo zdržaniu cestujúcich, lode, personálu a návštevníkov lode, tovaru a služieb.

14.2 Na bezpečnostnej úrovni 1 sa prostredníctvom vhodných opatrení vo všetkých prístavných zariadeniach vykonávajú tieto činnosti, berúc do úvahy usmernenia uvedené v časti B tohto kódexu, s cieľom stanoviť a prijať preventívne opatrenia proti bezpečnostným hrozbám: .1 zabezpečenie výkonu všetkých bezpečnostných povinností prístavného zariadenia; .2 kontrola prístupu k prístavnému zariadeniu; .3 monitorovanie prístavného zariadenia, vrátane oblastí na kotvenie; .4 monitorovanie zakázaných oblastí na zabezpečenie, aby k nim mali prístup len oprávnené osoby; .5 dozor nad manipuláciou s nákladom; .6 dozor nad manipuláciou so zásobami lode; a .7 zabezpečenie, aby bola rýchlo k dispozícii bezpečnostná komunikácia.

14.3 Na bezpečnostnej úrovni 2 sa pre každú činnosť podrobne opísanú v oddiele 14.2 zavedú doplňujúce ochranné opatrenia, berúc do úvahy usmernenia uvedené v časti B tohto kódexu.

14.4 Na bezpečnostnej úrovni 3 sa pre každú činnosť podrobne opísanú v oddiele 14.2 zavedú ďalšie osobitné ochranné opatrenia, berúc o úvahy usmernenia uvedené v časti B tohto kódexu. 14.4.1 Naviac, na bezpečnostnej úrovni 3 sa vyžaduje, aby prístavné zariadenia vykonávali akékoľvek bezpečnostné pokyny vydané zmluvnou vládou, na území ktorej sa prístavné zariadenie nachádza.

14.5 Keď je bezpečnostnému dôstojníkovi prístavného zariadenia oznámené, že má loď problémy so splnením požiadaviek kapitoly XI-2 alebo tejto časti alebo s vykonávaním vhodných opatrení a postupov podrobne opísaných v bezpečnostnom pláne lode a v prípade bezpečnostnej úrovne 3 nasledujúcej akékoľvek pokyny udelené zmluvnou vládou, na území ktorej sa prístavné zariadenie nachádza, bezpečnostný dôstojník prístavného zariadenia a bezpečnostný dôstojník lode naviažu kontakt a koordinujú vhodné kroky.

14.6 Keď je bezpečnostnému dôstojníkovi prístavného zariadenia oznámené, že loď je na bezpečnostnej úrovni, ktorá je vyššia ako bezpečnostná úroveň prístavného zariadenia, oznámi bezpečnostný dôstojník prístavného zariadenia záležitosť príslušnému orgánu a naviaže kontakt s bezpečnostným dôstojníkom lode a koordinujú vhodné kroky, ak je to potrebné.

15. BEZPEČNOSTNÁ ANALÝZA PRÍSTAVNÉHO ZARIADENIA

15.1 Bezpečnostná analýza prístavného zariadenia je dôležitou a neoddeliteľnou súčasťou procesu vytvárania a aktualizácie bezpečnostného plánu prístavného zariadenia.

15.2 Bezpečnostnú analýzu prístavného zariadenia vykonáva zmluvná vláda, na území ktorej sa prístavné zariadenie nachádza. Zmluvná vláda môže splnomocniť uznávanú bezpečnostnú organizáciu, aby uskutočnila analýzu bezpečnosti osobitného prístavného zariadenia, ktoré sa nachádza na jej území. 15.2.1 Ak bezpečnostnú analýzu prístavného zariadenie vykonala uznávaná bezpečnostná organizácia, mala by zhodu bezpečnostnej analýzy s týmto oddielom preskúmať a schváliť zmluvná vláda, na ktorej území sa prístavné zariadenie nachádza.

15.3 Osoby vykonávajúce analýzu majú vhodnú kvalifikáciu na ohodnotenie bezpečnosti prístavného zariadenia v súlade s týmto oddielom, berúc do úvahy usmernenia uvedené v časti B tohto kódexu.

15.4 Bezpečnostné analýzy prístavného zariadenia sa pravidelne hodnotia a aktualizujú, berúc do úvahy meniace sa hrozby a/alebo menej významné zmeny v prístavnom zariadení, a hodnotia sa a aktualizujú vždy, keď sa uskutočnia významnejšie zmeny v prístavnom zariadení.

15.5 Bezpečnostná analýza prístavného zariadenia obsahuje najmenej tieto prvky: .1 identifikácia a ohodnotenie dôležitých aktív a infraštruktúry, ktoré je potrebné chrániť; .2 identifikácia možných hrozieb pre aktíva a infraštruktúru a pravdepodobnosti ich výskytu s cieľom stanoviť a zoradiť podľa priority bezpečnostné opatrenia; .3 identifikácia, výber a určenie priority protiopatrení a procedurálnych zmien a ich úrovne účinnosti pri znižovaní zraniteľnosti; a .4 identifikácia slabých stránok, vrátane ľudských faktorov, v infraštruktúre, politikách a postupoch.

15.6 Zmluvná vláda môže povoliť, aby sa bezpečnostná analýza prístavného zariadenia vzťahovala na viac ako jedno prístavné zariadenie, ak je prevádzkovateľ, poloha, prevádzka, vybavenie a dizajn týchto prístavných zariadení podobný. Ktorákoľvek zmluvná vláda, ktorá povolí takéto opatrenie, oznámi organizácii súvisiace podrobnosti.

15.7 Po ukončení bezpečnostnej analýzy prístavného zariadenia je pripravená správa pozostávajúca zo zhrnutia priebehu analýzy, opisu každého zraniteľného miesta zisteného počas analýzy a opis protiopatrení, ktoré by sa mohli použiť na adresovanie každého zraniteľného miesta. Správa je chránená pred neoprávneným prístupom alebo zverejnením.

16. BEZPEČNOSTNÝ PLÁN PRÍSTAVNÉHO ZARIADENIA

16.1 Vytvorí sa a udržiava sa bezpečnostný plán prístavného zariadenia na základe analýzy bezpečnosti prístavného zariadenia pre každé prístavné zariadenie, vhodný pre vzájomný kontakt loď/prístav. Plán ustanovuje tri bezpečnostné úrovne, ako je to definované v tejto časti kódexu. 16.1.1 Podľa ustanovení oddielu 16.2 môže uznávaná bezpečnostná organizácia pripraviť bezpečnostný plán pre osobitné prístavné zariadenie.

16.2 Bezpečnostný plán prístavného zariadenia schvaľuje zmluvná vláda, na území ktorej sa prístavné zariadenie nachádza.

16.3 Taký plán je vytvorený, berúc do úvahy usmernenia uvedené v časti B tohto kódexu a je v pracovnom jazyku prístavného zariadenia. Plán adresuje aspoň: .1 opatrenia určené na to, aby sa zabránilo priniesť do prístavného zariadenia alebo na palubu lode zbrane, nebezpečné látky a zariadenia určené na použitie proti osobám, lodiam alebo prístavom a ktorých nosenie nie je povolené; .2 opatrenia určené na zabránenie neoprávneného prístupu k prístavnému zariadeniu, k lodiam, ktoré sú v ňom zakotvené a k zakázaným oblastiam zariadenia; .3 postupy pre reagovanie na bezpečnostné hrozby alebo narušenia bezpečnosti, vrátane ustanovení pre zachovanie kritických činností prístavného zariadenia alebo vzájomného kontaktu loď/prístav; .4 postupy pre reagovanie na akékoľvek bezpečnostné pokyny, ktoré môže na bezpečnostnej úrovni 3 vydať zmluvná vláda, na území ktorej sa prístavné zariadenie nachádza; .5 postupy pre evakuáciu v prípade bezpečnostných hrozieb alebo narušení bezpečnosti; .6 povinnosti personálu prístavného zariadenia, ktorému bola pridelená bezpečnostná zodpovednosť, a ostatného personálu zariadenia, týkajúce sa bezpečnostných aspektov; .7 postupy pre vzájomný kontakt s bezpečnostnými činnosťami lode; .8 postupy pre pravidelné preskúmanie plánu a pre aktualizáciu; .9 postupy pre oznamovanie bezpečnostných incidentov; .10 určenie bezpečnostného dôstojníka prístavného zariadenia, vrátane podrobností o kontakte počas 24 hodín; .11 postupy na zabezpečenie bezpečnosti informácií obsiahnutých v pláne; .12 postupy určené na zabezpečenie účinnej bezpečnosti nákladu a zariadení na manipuláciu s nákladom v prístavnom zariadení; .13 postupy pre vykonanie auditu bezpečnostného plánu prístavného zariadenia; .14 postupy na reagovanie v prípade, ak bol aktivovaný bezpečnostný výstražný systém lode v prístavnom zariadení; .15 postupy na uľahčenie vychádzok na súš pre personál lode alebo personálnych zmien, ako aj prístupu návštevníkov na loď, vrátane predstaviteľov starostlivosti o námorníkov a pracovných organizácií.

16.4 Personál vykonávajúci vnútorné audity bezpečnostných činností uvedených v pláne alebo hodnotiaci jeho zavádzanie je nezávislý od činností, ktoré sú predmetom auditu, ak to nie je neuskutočniteľné kvôli veľkosti a povahe spoločnosti alebo prístavného zariadenia.

16.5 Bezpečnostný plán prístavného zariadenia môže byť skombinovaný, alebo môže byť súčasťou bezpečnostného plánu prístavného zariadenia alebo akéhokoľvek iného núdzového plánu alebo plánov prístavu.

16.6 Zmluvná vláda, na ktorej území sa prístavné zariadenie nachádza, určí, ktoré zmeny bezpečnostného plánu prístavného zariadenia nemajú byť zavedené, ak neschválila príslušné zmeny a doplnenia plánu.

16.7 Plán môže byť uchovávaný v elektronickej podobe. V takom prípade musí byť chránený postupmi zameranými na zabránenie neoprávnenému vymazaniu, zničeniu alebo zmene.

16.8 Plán je chránený pred neoprávneným prístupom al